Iran Ralbawi General Qassim Soleimani Ruakvui Timhni Ah Minung 50 Renglo An Thih Ruangah Aruak An Vui Kho Lo - Khuaruah Har News\nIslamic Revolutionary Guard Corps ah major general Qassim Soleimani le Irag ralkap hruaitu pakhat Abu Mahdi al-Muhandis hna cu America nih vanlawng hmangin akahnak hna ruangah an rak thi. General Qassim Soleimani ruak cu nizan January 7, kum 2020 ah khan achuahkehnak khua Kaman timi ah aruakvui an timh i mah lio ah mipi an tam tuk caah an tlu sual i minung 50 renglo an thi.\nIran le US karlak buainak ruangah achuak kho dingmi buainak kong cu vawileipi nih hna tunh in arak ngaih cuahmah lio pi ah an ralkap bawi Qassim Soleimani ruakvui timh ni ah miung tamtuk an nunnak aliam tihmi thawngpang cu BBC nih cun an chim. Major general Soeimani athih hleihlei ah mah bantuk i ruakvui niah minung tamtuk an vun thih tthanmi ruangah Iran cu dai tein um khawh dawh a si ti lo.\nTrump nawlpek nakin atha tukmi drone hna hmangin January 3 lio ah khan an rak kahnak ah arak thi mi a si. Mah thahnak ah an rak hmanmi hriamnam cu bomb pakhat asive nain apuak lomi bomb asi. A puakmi nih athah nakin mah bomb chungin achuakmi nam bantukin aharmi hna nihcun akhen bakin an thi kho colh tawn. Mah a hartukmi thir hna nihcun kut le ke vialte atan khawh dih ti zong theih asi.\nAmerica nih angeihmi hriamnam hna lakah hin Hellfire Missile cu an rinhcanhmi pakhat asi. tutan an hman mi bomb cu R9X Hellfire Missile tiah an kawhmi asi tiah The Wall Street journal nihcun arak langhter. Mah bantuk nam achuahtertu bomb cu Pentacon le CIA nih voikhat veve an rak hman balcang. Mah bomb cu mipi hna tampi an thihlo nak dingah an sermi bomb thar asi.\nMah missile parzum taktak mi cu puak lo i an tinhmi lei panh in akal thluahmah hnuah an itinhmi aphanh hlante ah a parzum i cun a hartukmi nam paruk arak chuah hnuah ralhna cu an sam hna ti asi. Mah missile cu vancung in rak kahchuahmi hriamnam phunkhat asi tiah mah journal nihcun arak langhter.\nAmerican ralkap hna nih drone hmangin kahnak antuah tikah an itinhmi hmun hrawng hrangah rawhralnak arak chuak tawnmi kha tu an hmanmi missile an rak hman ruangah asi lai titu zong an rak um ve. Alqaeda hruaitu pakhat Abu Kharam motor kah arak silio ah nehnang tepawl zohtikah bomb puah ruangi rawkmi nakin nam ahartukmi hmangin tukmi deuh khi alo tiah Journalist pakhat nih cun achim.\n← Moe Aung Yin case cu ni 180 chungah biachah piaknak tuah asilai\nPyithu Hluttaw MP Pakhat Nih General Aung San Lem Cuangmi Phaisa Thongkhat Tlap Hna Cu Athlahlawh Chung In Mipi Aphawtu Hna →\nSamdeu bunh buhe apa bantukin acting athiamnak alanghtertu Khin Hlaing fapa\nVawleicung minung kanthi dih lai maw kan nung lai dah ti lio Russia company pakhat nih Coronavirus tthi anrak ser huar ko\nAtu Lio I Adangte Inn Um Hi Zapi Damnak A Si\nNu ekin arak hmangsualtu mah sining athlengtu nu pakhat cu meithal hmangin kah asinak video\nTop 5 (7 Week Show Ai Zuammi Ah Benjamin Sum Nih Mipi Lungthin A Lak Khawh Cem Bak A Si


Akita khualipi le Nu Mary langhnak aruang (2) | Radio Veritas Asia\nAkita khualipi le Nu Mary langhnak aruang (2)\nA voikhatnak a Langhnak kong le Nu Mary Biacah mi (6 July 1973)\n“Ka fa nu, Ka novice, keimah zulh dingin zeizong vialte kaltaak in ka nawl ttha tein na ngai ti ka hngalh. A dam lo mi a tha a der mi na hnakhaw (ear) a fak tuk maw? Na hna chehnak in dam ter na si hrimhrim lai. Na kut i hma a um mi nih tah fahnak an pe maw? Mi vialte an sualnak in lungthlennak an hmuh khawh nakhnga caah thlacam ko. Mahkaa hmun i a um mi ka fale hna nan zapi tein nanmah ai-awh in midang chiah tthan khawh ding mi nan si lo. Bawipa thisa salnu hna i thlacamnak kha, ttha tein na cam maw? A si ahcun mah thlacamnak kha cam tti u sih.”\n“Maw a thiangbik mi Jesuh lungthin, a thiang mi Bawipa thisa chung i a taktak in a um mi, ka taksa le ka lungthin dih lak cu na lungthin thiang sin ah kan pek. Vawlei cung dih lak biak`heng cung i tuufa rawl danghnak puai i a pum aa pe mi cungah le Pa Pathian cungah thangtthatnak um ko seh law "na pennak tlung cang ko seh" tiah kan in nawl. Zaangfahnak in le toidawrnak he, keimah I pekchanhnak hi rak ka cohlan piak ko. Pathian sunparnak caah le thlarau tampi khamhnak caah na duh ning bantuk in rak ka hmang ko. Maw a tthawngbik mi Bawipa i Nu, na Fapa he zeitikhmanh ah rak ka tthen ter hlah. Zaangfahnak in na dawt bik mi na fa bantuk in rak ka huhpheng law rak ka khamh ko.” Amen.\nMah thlacamnak a dih in vancung in aw thangpi in a chim mi cu: “Pope, Bishops le Siangbawi pawl caah thla fakpi in cam ko. Tipil na in thawk in atu tiang zumh tlak tein na campiak peng hna ti ka theih, cucaah fakpi in campiak peng rih ko hna. Nihin i thil sining vialte hna hi na bawi le sin ah chim dih hna law an in chimh mi paohpaoh kha rak ngai hna. Pathian nih thinlung tak tein thlacam dingin a kan fial va ti hna.”\nA voihnihnak a Langhnak kong le Nu Mary Biacah mi (August 3, 1973)\n“Ka fanu, ka novice, na Bawipa na daw maw? Na Bawipa na dawt a si ahcun kan chimh hnga mi hi ngai tuah. Mah hihi a bia pituk mi a si caah na bawi le na va chimh hna lai. Hi vawlei cungah pa tam pi nih Bawi Jesuh cu an hrem, an fah ter. Vancung i a um mi ka pa hnemhnak caah le a thinhun mi nemter deuhnak caah thlarau tampi ka herh. Ka fapa he kan saduhthah mi cu misual mi hna le Pathian sin ah lunglawmhnak hme te hmanh a ngei lo mi hna caah anmah lungtho tein sifah innak a tuah mi le temh innak thawng in a rawk cang mi thlarau an remh tthan mi hi a si. Vawlei mi hna nih Pathian thinhunnak an theih nakhnga caah Pathian nih minung vialte dantatnak ngan taktak pek ding in timh tuahnak a ngei. (mah kaa zawn ah hin Japan ram mi hna caah a chim mi a si) ka fapa he Pathian thinhunnak a daih deuh nakhnga caah voi tampi kan in nawlpiak hna. A ra dingmi(natural disaster) rawhralnak zongin kan khamh hna, Jesuh vailam cungah a temh innak kha pekchanh in le, a thisung bik a luang mi, dawt mi thlarau tampi hna pekchanhnak thawngin le, Bawipa nih harnak in dingin a thim cang mi thlarau bu hna in Pa Pathian cu ka hnemh. Thlacamnak, sumnak le ralttha ngai in amah caah in ngamnak hna nih Pathian thinhunnak a daihter deuh.\nMah ka chim mi hna hi nan convent zong nih tuah ve uh ti ka duh, cun sifah in duhnak, thianhlemnak thlacam ko. Mah ti cun, Pathian cungah lunglawmhnak zeihmanh a ngei lo mi le an lungthin kha thinhun tuknak lawngin a khat mi (pa pawl) vialte a i remh tthan khawhnak hnga caah thlacampiak ko hna.\nBawipa thisa salnu hna i thlacamnak kha a sullam ruah bu tein cam law a tak in tuah i zuam law mah thlacamnak hi sual ngaihchihnak caah cam peng ko. Aho paoh nan mah le nan sining tein Pathian sinah pekchannak tuah dih uh. Pathian a thei lo mi pawl ca hmanh ah thlacamnak hi a herh. Thlacam a duh mi thlarau hna cu thlacam ding in an i pum khawm cang. Hruainak phungphai nan ngeih mi cungah i hnget tuk loin thlacamnak lei tu ah na Bawipa hnemh dingah zumhtlak si i zuam ko.\n----Kan pehtthan te lai...


A poi tak tak, ISIS Rallian An tho than Naite ah Minung 50 anhngawng an tan hna – Thechinlungnews\nA poi tak tak, ISIS Rallian An tho than Naite ah Minung 50 anhngawng an tan hna\nPosted By: hrangliankap November 13, 2020\n1999 Kum donghlei I rak dirhmi Muslim pawl a buu i umnak ISIS cu vulei cung ram pathum ah thawngpang an hong nei tthan i Mozambique ahcun miruak 50 bak an char. Cuhmun cu Certual kamte a si i cuka hmun cu ISIS misual rual nih ruak phumnak ah an hman tiin vulei cung Media ah an lar taktak.\nRuak an hmuhmi pawl cu an lu , an kut le ke ti bantuk tanmi an si hna i Mozambique ram Nanjaba khua nih an tuar bik. ISIS pawl nihcun vulei cung hrocer tthan dingin ralkap an tho tthan cuahmah i tu thla chung bakah cawlcangh nak hmun thum an nei cang i, Cu ram pawl cu Afgannistan le Mozambique ram pawl an si.\nNovember 3 ah ISIS ralhrang tiah zumhmi ISIS i ai tel dingin Siria ram tiang an rak phan cang tiah a theifiang mi pakhat nihcun zan nazi 8pm hrawngah Austria khawpi City Center i mibu i pumhnak cu meithal in a kah chih i minung 4 a kah hna,\nminung 17 cu hliamhma fak taktak an tuar. November 4 ah meithal keng pawl nih Afghanistan khawpi Kabul University a luhhnawh i minung 22 a kah hna hnuah minung 22 renglo cu hliamhma fakngai an tuar. Cu thil a tlungmi cu Afghanistan cozah nih ISIS bak an si tiah bia an chuah.\nMozambique ram Nanjaba khua i ruak 50 an hmuhmi cu November 10 ah a si i khua mipi pawl cu ISIS ttih in thinphang taktak in an umko tiah, BBC, Mirror le vulei cung thawngpang kip ah thanh a si. Ruak 50 an hmuh hnuah ISIS ral pawl nihcun Inn tiang an duahpiak hna i cupin ah nungak tlangval pawl zong ceilak an tleih hna.\nFrance ram le Turkey ram zongah ISIS misual i lunghrinh mi an um i an tleih pah len cang hna. (BBC ,Guardian, Mirror)\nBe the first to comment on "A poi tak tak, ISIS Rallian An tho than Naite ah Minung 50 anhngawng an tan hna"


Philippine President Nih Sii Tha A Zuartu Poh Cu Kap Thluahmah Hna Uh Tiah Order A Chuah – Chin 11 News\nPhilippine President Nih Sii Tha A Zuartu Poh Cu Kap Thluahmah Hna Uh Tiah Order A Chuah\nPosted By: Lian Chin September 6, 2020\nPhilippine ram president Rodrigo Duterte Nih cabinet meeting an neih nak ah an ram chung i sii tha lo a lut pi tu cu kap thluahmah hna uh tiah nawl a pek hna.\nA mah hi sii tha lo a doh tuk mi a si i kum 4 chung ah sii tha lo he a peh tlaih mi minung 5,700 tluk cu an kah cang hna. Cu ti a si bu ah Philippine ram chungah sii tha lo a tong mi an tam tuk ruangah Rodrigo Duterte nih Customer Officer pawl nih sii tha lo a phurh tu cu nan kah kho rih hna lo.\nAn ram chungah sii tha lo a tongh mi an tam tuk caah, sii tha lo an phurh a si ahcun kah colh hluahmah hna uh. Zei zong vial te hi kei mah nih ka buai pi lai i thong ah nan tang kho lai lo a ti hna.\nPresident a tuan caan kum 2 hrawng a duh rih caah i dinh lo in a buaipi hluahmah cang tiah an chim. Human Rights Groups pawl nih an bia chuah mi cu an doh kalh tuk i Internation Criminal Court sin ah case tuah piak ding in a sual nak an kawl.\nHuman Rights Groups pawl nih an kah mi hna, sii tha lo a tongh mi pawl an kut chung ah meithal an i chiah ve, cucu i kah nak ah hi ti bantuk in an langhter tiah an chim. Cozah pi nih misual pawl an tetti a thuhpiak leng mang hna ruangah case an tuak piak kho hna lo na, bia zawng an langh ter.


Soisel Le Thangchiatnak A Tamtuk Ruangah Academy Pekmi Chuh Țhan An Timh – Vaurawng\nSoisel Le Thangchiatnak A Tamtuk Ruangah Academy Pekmi Chuh Țhan An Timh\nKawlram mi tampi nih soisel le thangchiatnak a tam tuk ruangah myanmar academy laksawng an pek mi chuh țhan dingin timhtuahnak an ngeih mi cu Myanmar baisakup committee lei nih fakthanhnak an tuah.\nMyanmar cenima thiam hlei laksawng cu march 23 ah Yangon khua ah an tuah. Cu bantuk thiamhlei peknak an tuah mi cu kawlram mizapi nih thangchiat le soisel nak a tam ngaingai, cu lawng hmanh si loin kawl film pawl zoh lo ding tiang hmanh in sandah an piah hnawh hna tikah myanmar baisakup thiamhlei an pek mi hna chuhnawlh țhan dingin timhtuahnak ngeih ding an i tim tiah theih a si.\nKawlram mizapi nih soisel le thangchiat nak kong he pehtlai in U Htet nih meeting kan tuah than. Committee zong, academy thimtu phu zong an i tal dih. Cu meeting ahcun kan dihlak in i ceih hmai nak kan ngei i, a hnu cem ahcun pekcia mi academy laksawng cu chuh țhan dingin biakhiahnak kan tuah. A herh si ahcun hruaitu keimah (U Htet) hmunhma zong kawlram mizapi nih vote pek dingin timhtuahnak ka ngei” tiah kawlram baisakip hruaitu U Hte Oo nih a chim.\nTu bantuk in acedemy thiamhlei laksawng pek mi hna chuh țhan ding ti mi cu kawlram baisakup tuanbia ah a um bal lo mi asi i, a tu hi avoi khatnak a si lai. A hlan ah academy laksawng pek nak kong ah soisel nak tete zong a rak um len tawn ko nain pek cia mi laksawng chuh țhan ti a rak um bal lo tiah baisakup lei upa pakhat nih a chim.\n“Tu cu kawlram mizapi nih academy mi pek mi kongah soisel le thangchiat ngaingai asi. Cu lawng hmanh si loin kawl baisakup zoh lo ding tiangin sandah an piah, kan nih cu mah baisakup in a paw ai cawm mi kan si, mipi nih an zoh duh lo si ahcun rawl loin kan um bak si. Cu tikah tu bantuk in tu kum academy pekcia mi kan chuh țhan hna lo si ahcun hmailei kar kan hlannak ding ah lam har ngaingai ding asi, cu ruangah tu bantuk in chuh țhan dingin timhtuahnak kan ngeih hi asi tiah a ti.\nAsianin cu bantuk academy laksawng an chuh ding mi hna cu midang maw pek țhan an timh hna, zeitin dah an tuah lai tiah chimphuan nak an tuah chih lo.\n👉Kawlca in relnak LINK\nBe the first to comment on "Soisel Le Thangchiatnak A Tamtuk Ruangah Academy Pekmi Chuh Țhan An Timh"


SAC Rallokap Sual Ning Hi Cu A Poi Ti Pin Hi Cu Holh Nih A Deih Loh E, CDF-Matupi Ralkap Pakhat Cu SAC Ralhrang Nih An Thah – Chintanbo\nSAC Rallokap Sual Ning Hi Cu A Poi Ti Pin Hi Cu Holh Nih A Deih Loh E, CDF-Matupi Ralkap Pakhat Cu SAC Ralhrang Nih An Thah\nA po tuk e Matupi peng, Lailenpi in Htaybwai khua lei ah a kalmi SAC ralhrang pawl nih CDF-Matupi ralkap pahnih an tlaih hna i pakhat cu an hrem hnu ah an thah, tiah thawng kan theih. A ruak kan hmuh cang ko nain SAC ralkap nih a pawngkam ah bomb an chiah mi a tam tuk a caah a ruak cu kan la kho rih loh tiah minung pakhat nih a chim.\nMin lang ter lo pa khat nih cun A dang pakhat zong hi SAC ralhrang rual nih cun zei tin dah an tuah i an hrem le hrem lo zong a si ah SAC ralhrang rual hna nih cun an thah le thah lo zong hi fiang tein theih a si lo nain kan zumh ning ah cun pakhat zong hi an thah men ko lai dah tiah kan ruah ko, a si nain a ruak tu hi cu kan hmu kho loh tiah a chim.\nSAC Ralhrang rual nih an tleih mi hna pa 2 hna hi cu ral i kahdohnak i kahdohnak hmun I an tleih mi hna cu a si lo,an tlaihmi hna hi cu a si lo. CDF nih bomb an tarhmi nih vok a puah hnawh i voksa lak ding in an vung kalnak ah SAC ralhrang nih cun an rak leih hna ian rak tlaih hna,tiah minung pakhat nih a chim.\nMatupi peng, Lailenpi in Htaybwai khua lei ah a kalmi hna cu, SAC Ralhrang hna nih cun CDF nan c tiin an tleih hna I mah ruang ah cun hi ti bantuk in pakhat hi cu an thah nak hi a si tiah, khuachung um pakhat nih cun a chim, a si nain pakhat kong lam tu hi cu, zeitin an tuah le a thih le dam zong kan thei kho rih loh tiah khuachung um pakhat ni cun a chim.\nRasiaa caah cun tih taktak bak c ko cang hi ta Russia rasiaa caah ah cun thlankhur a nai tuk cang.


Zohchun awktlak Netherland ram mi palek pahnih hna…. – CHIN IDOL\nNetherland ram Eindhoven ah ummi palek pahnih hna cu thithlum zawtnak a ngei mi nu cu Emergency in sizungah an kalpi I zohkhenh tu ngeilo mi a mah nu I a fa le minung (5) hna cu a nu Siizung um kar vialte a rak khenh piaktu an si.\nMah hnu ah an mah pahnih I an ton mi thil cu Facebook ah an post I caan rau lo te ah like petu tingkhat le thong sawmthum le a share piak tu hna minung thongnga le zahnih ansi.\nHringtu an nu sizung um Chung vialte cu a fa le minung (5) hna cu an hreh mi rawl le thilsuk inn thianh le a dang an hreh mi vialte cu palek pahnih nih cun an tuah piak dih hna.\nCu palek thil tuah mi cu a hmutu vialte nih an thangthat hna I an nun hi cawn awk thlak an si an nun in mi an cawnpiak tiah comment ah an tial Len hna.\nPalek pahnih hna min cu Stan le Jeroen an si.\nKorea ram um mi ramdang mi pawl thawngpang\nKorea ram university ah ramdang in ra I Korea caa le holh rak cawng mi sianghleirun pawl cu kum khat hnu kum khat antam chin lengmang I an khua ah kir ti loin phun ninglo in rian an tuan mi an tam tuk cang. 2017 kum tiang ah fimnak cawngmi mi sianghleirun minung8200 cu phun […]\nAustralia ram chaklei ah ummi Vawleitang ah khua kong hi na thei bel ve cang maw\nPosted on June 13, 2019 Author chinidol.com\nVawleicung khuaruah had khua hna lak ah Australia ram I khua pakhat a tel ve.Ni le thlapa le van um lonak tiah cheukhat nih cun an auh.a ruang cu khua hi vawlei tang ummi si. Mah khua a min cu “Coober Pedy” si.mah ka khua cun lung mansung tampi a chuah caah ” lung man […]\nHonduras ram ah vanlawng a hme mi pawl pakhat a tla i minung\nPosted on May 21, 2019 Author chinidol.com\nHonduras ram Roatan tikulh in a zuang mi vanlawng hme mi pakhat cu a zuan tlawmpal ah a rili chungah a tlai I vanlawng mawngtu le a cit mi minung (5) an thi tiah cozah lei nih an chim. Mah thil can hi May/18/19 ni ah khan si I a thi mi minung (4) hna […]\nTulio mipi lak ah a hun lar tak mi muidawh kum(19) nu


Trump Thaisungnu nih media pawl hna cu mualpho bak in a tuah ko hna. Fiang cik cek in a chim cang\nWhite House Christmas Decoration hmaiah Trump thaisungnu Melania nih a chim mi cu, mah vialte hi kan chungkhar caah a si, chungkhar i dawt tuk mi kan si,\nchungkhar nuam tuk mi kan si, kan dihlak in za lawnnak kan uar i, mah le mah kan nih upat ngai, kan chungkhar hi kan nih nuam tuk, tiin Twitter ah fiang tein Mainstream Media pawl nih a pasal Trump kong heh lih le hrokhrawl in an tial mi cu a leh hna. Mainstream Media pawl caah ningzak tuk ding mi a si cang.\nTrump nih election hlan ah a campaign nak ah a kalpi tawn nu kah, Mainstream Media, Trump dohtu pawl nih Melania Trump a si lo, Melania Trump bantuk in a ttamh mi a si,\nTrump le Melania kar a that lo tuk caah nu dang tu amah zulh ding in tangka pek in an fial mi a si tiah heh tiah an chim mi hna du a dik lo ti a lang thluamah cang\nGeorgia State run off ah Melania Trump nih a chim ning a cun, teinak kan hmuh than lai, ni fatin teinak hmuh ding in hmailei kan kal thlumah lio a si. ka pasal hi America pasal tha a si i, America Democracy zohkhen ding in heh tiah rian a tuan peng mi a si.\nMiddle East ah dainak a tlungter mi vialte hi America mipi nih nan philh ka zum lo, nan hmuh dih ko lai, tiah a chim\nMipi, hi bantuk zat nan inn le lo kaltak in, mah hmun ah nan ra caah nan cungah lunglawmnak tampi kan ngei. Nan bia le hla hi kan caah thawnnak pakhat a si. Nanmah nih he US ram caah heh tiah rian kan tuan ti lai tiin a chim. Source-Westernjournal\nBe the first to comment on "Trump Thaisungnu nih media pawl hna cu mualpho bak in a tuah ko hna. Fiang cik cek in a chim cang"


Prsident Trump Le Vice President Cu CNN Le MSBC Nih Ningcanglo Ngai In An Tuah Hna – Chin 11 News\nPrsident Trump Le Vice President Cu CNN Le MSBC Nih Ningcanglo Ngai In An Tuah Hna\nCNN le MSBC Nih President Trump Biachim Censor An Tuah\nWhite house coronavirus taskforce nih nifatin press conference an tuah i, briefing an pekmi chung in CNN le MSBC nih President Trump le Vice President biachimmi chung in an duh lomi zawn poah cu an cik i TV in an thlah duh lo ti a si.\nMarch ni 30 in Aprl 14 chungah Prsident Trump le Vice President biachim mi chung in 69% lawng CNN nih an thlah. Minutes 1435 chungah minutes 999 minutes lawng an thlah. Cucaah suimilam 7 le minutes 16 bak an cik. MSBC nih 1088 minutes lawng an thlah ve caah 76% lawng an thlah tinak a si. Cucaah MSBC nih censor an tuahmi hi sumilam 5 le minutes 47 minuts an cik tinak a si.\nVawleicung media zalonnak a um bikmi ram ah kan um nain ttanh hlei ngeimi, CNN,MSBC le NBC TV pawl hi cu hlan lio ralkap cozah tluk ceo te an si ve. Mipi nih thil dik hmu kho ding in mipi mit le hna phih an i zuam ve.


India-Myanmar Ramri ah Chin Hngakchia Minung Pa 3 an Tlau – Chin Community in Norway\nIndia-Myanmar Ramri ah Chin Hngakchia Minung Pa 3 an Tlau\nTualkhiang (Chin ramkulh): Chin ramkulh chaklei Cikha peng India -Myanmar ramri Tualkhiang khua in kum (6) hngakchia minung (3) hna cu 02 vaute 2012 ni in khan an tlau i nihin ni tiangah an hmu kho rih hna lo tiah thawng kan theih.\nInn (20) minung (100) leng an umnak Tualkhiang khua ah hin a luancia kan hnu vaute (02) ni ah khan khatlei varal India ram Manipur ramkulh leiin thil phur mawṭaw pakhat cu a rak lut i mawṭaw mongtu an um lo lio caan ah hngakchia pathum hna nih mawṭaw cung i eidin pawl hna kha an fir le an zam tiah Zomi minung covo lei foundation lei in Ko Min Than nih a chim.\n“Mawṭaw mongtu pawl an um lo lioah mawṭaw cung i eidin pawl hna kha hngakchia pawl nih an lak lio kha mawṭaw mongtu nih a hmuh hna caah India ralkap kan tlaihter hna lai tiah a hro hna le hngakchia nih an ṭih caah an zam” tiah Ko Min Than nih cun a chim.\nVaute (04) ni ah hngakchia pathum a hawlmi hna Tualkhiang khua pawng Haicin khuami an i citmi mawṭaw cu ai let i, minung (5) fak piin an i hliam ti zongah theih a si. “Hngakchia an hawlnak in an rak kir leiah Manipur leiin Haicin khua leiah No. (407) thil phur mawṭaw pakhat kha an van i cit, an van zulh. A mawṭaw brik a poh ruangah lamthlang ah a tla, fak piin hliamhma a tuarmi minung (5) hna cu Lamka siizung ah an kuat hna” tiah Ko Min Than nih a chim.\nTualkhiang khua cu India ram Manipur ramkulh le Chin ramkulh Cikha khua karlak ah a ummi ramri khua pakhat a si. Hngakchia minung (3) an tlaunak kong he pehtlaiin cunglei nawlngeitu hna sinah thawngthanhnak zeihmanh a um rih lo tiah theih a si.\nPrevious Previous post: A Va nih a Vuakmi Nu a Nunnak Lungrethei Asi\nNext Next post: Chin Ramkulh Nih a Ngeih Awk A simi A Ngeih Lomi Covo


VAN TAWNG BAK SI KO, ZAPI CAAH CUN I CIT KHAWH DAWH SI TI LAI LO DAH – The Chinlung Post\nCovid-19 Si Hnu Laitlang In Yangon Karlak Motor Cit Man A Tam Kho Tuk. Vawlei cung Zawtnak tihnung Covid nih kan kawlram zong biatak tein a van kan den ve tikah khualtlawn zong phihkham a hung si lengmang.Thilphur motor zong cu laitlangin manlay kar hna kham a hung si, asinain Laitlangah thilman cu ruah ning bantukin a kai lemlo.\nMotor ngei pawl hi mawhphurh awk si an si ruamlo tiah mitampi nih an chim, an lainak a ruang hi kan boruak thatlo caah hin si bik ko.Hlan ahcun Hakha le Manlay, yagon kar ahhin 70000 hrawng hi a dih sinain atu ahcun boruak thalo kan ton caah 150000 a phaknak si si. Credit: The Thantlang Post Nework\nKyaw Kyaw ruak abultawltu le hna bak in a thei in, mit bak in ahmutu hna nih an chimmi. Kyaw Kyaw ruak an va hmuh ah hin ataksa hi akhong dih cang i, akut zong sersiam khawh tiloin akhong dih cang. Inn an rak phak i, motor in Kyaw Kyaw ruak an tthumh ahhin alu zong aa tung (a uai) lo, An zumhning ahcun ahngawngruh hi akiak ko lo hme maw ti zumhnak an ngei.Culawng siloin a hnakruh pakhat zong akiak hrimhrim ti asi. Cun a Kiu zong akiak khomi asi tiah an zumh.\nAsinain Postmorterm tuah asilo tikah mit hmuhnak le hnatheihnak lawng asi cang. Aruak afimtawltu hna nih hin Kyaw Kyaw ahnulei hi aphing ngaingai i, vun zutpiak zongah aa tuah kho hlei lo tiah an chim chih. Postmortem tuah lo hi cu zakhat ah zakhat afiang fawn lo.Kan theihcio bangin a umnak hna nih hin an dawt ngaimi le an zohkhanhmi asi. Apu nih Kyaw Kyaw an hrem timi kong atheih bak in Sangau 1 YLA hna sin ah Kyaw Kyaw konglam dottlet dingin an nupa in hruaitu hna sin ah an kal colh. Kyaw Kyaw hi nan hremning fak maw tiah an hal hna tikah, Aw afak ve ko tiah lehnak an tuah hna.\nCuticun Pu Fela nih Kyawkyaw vazoh ding le si-ai pek dingin athaizing 28 monday zingka afale pahnih cu afial hna. YLA thah asi timi atheih tikah Pu Fela cu athinhung i, ruak humtu hna thutnak ding ah an chiahmi YLA thutden cu lengah a chuah dih i, anmah Khrihfabu UPC thutden a hman ti asi. Athaizing nihnihni zingah ruak i cuhnak le postmortem tuah ding timi kongah an buai. Cutikah YLA hruaitu hna cu tawlreltu sitiloin Sangau 1 VCP hna nih ruak cu an buaipi cang.\nAthaizing ahcun ruak i cuhnak siseh postmoterm kongah avun linhsat tuk ruangah i hrocernak zong afak ngaingai. Cutikah Kyaw Kyaw chung le hna zong an thinphang i, atu zongah biadik hmanh chim ngam lo tiangin an um i, zaangfak ngai an si. Aw zoram khoika dah diknak le kan khrihfa sinak cu? Ahodah arak chuak lai i, Bawmtu an hau taktak e, achung muru taktak theih lo zongah Kyawkyaw chungkhar tuarnak hi nan zohsawh ko lai maw? Chirhchan. Salai PK


Malaysia thli thur thianter dingin minmei an thlah lai | The Chin Express\nAtu hi Malaysia ram pumpi cu Indonesia ram in a rami meikhu nih a zual dih. Thli a thur tuk ruangah Malaysia ram chung sianginn a zaza in an khar.\nSelangor state cozah nih Malaysia ram chung i Thli Thur Tahnak API 200 leng a phanhnak hmun pawl ah ruah sur seh tiin minmei (clouds) thlah a timh. API 200 leng a phanh ahcun minung ngandamnak caah a tha ti lo.\n“September 12 ah tuahmi Selangor Economic Action Council (MTES) meeting ah minmei cin/thlah dingin bia kan chah hi a si,” tiah state pawngkam zohkhenhnak zung chairman Hee Loy Sian nih a chim.\nKokek rawhral tawlrel tu bu nih sml 24 chung Selangor state ah API hmangin thli an zoh i 151 in 200 a phan.\nCu caah, state cozah nih mipi pawl cu hmurhuh a pek hna lai.\nMalaysia Prime Minister Mahathir Mohamad nih kum fatin, a hlei in nikhua linh deuh caan paoh ah nan ram in meikhu a rat pengmi hi kan i nuam lo ngaite” tiin Indonesia cozah sin ah ca a kuat.\nIndonesia ram in meikhu a ra an timi cu Indonesia cozah nih “meikhu hi kanmah ram lawngin a chuakmi a silo, Malaysia le Vietnam ram zong in a chuak ve” a ti.\nNilini ahkhan Indonesia ram, Sumatra, Riau, Jambi le Sumatra province thlanglei ah ramlak meikang 222 an hmuh. Cun, Borneo island i Kalimantan khua zongah ramlak meikang 1,264 an hmuh.\nNilini ahkhan Kalimantan he ramri simi Malaysia ram, Sarawak state ah minmei an thlah.\nThli Thur Tahnak API 0-50 tiang hi thli a thiang ko tinak a si. 51-100 punghman a si. 101-200 hi minung ngandamnak caah a tha lo. 201-300 cu minung ngandamnak caah tih a nung tuk cang. 300 le a cung lei cu tuksapur si cang.\nDagon University ah Chin holh avoi 2nk an cawng\nChin Tial Lian Thang - July 20, 2019 0\nYangon -- Chin Ca le Nunphung Bu (CLCC) hruainak in Yangon um Dagon University ah Chin holh avoi 2nk an cawn lio...\nSangte an hmuh cang, an nufa in apa nih Laitlang a tlunpi hna lai\nZahan zaan ah Sangte cu a vapa anu inn ah a hung ttin i an tlaih. Tu zingka ah Sangte apa, a...\nThailand ramtang ah kaltakmi Chinmi 24 palek nih an khamh hna\nChin Tial Lian Thang - July 27, 2019 0\nThailand ram Ranong peng i ramtang ah kaltak a tong Chinmi 24 telh in Kawlrammi 44 cu Thailand palek nih July 24...


Min Aung Hlaing nih kawlram mipi dihlak caah thawngpang tha taktak a kan thanh – Lai Lungrawn Post\nCovid Third Wave Ruangah Ni 9 Chung Zung Pehtlai In Kan Khar Lai Tiah Rallokap Nih Thawng An Thanh Rallokap nih Covid third wave chung i runvennak ding ah July 17 in July 25 tiang zungkhar si lai tiah nihin zaan suimilam 8 thawngthanh nak ah an tuah.\nZungkhar ni ah mah innchung te ah um ding, khualtlawn lo ding , tuah lo awk thalo rian lawng tuanding , ngandamnak lei sii-inn hon dih ding le Covid runvennak zulhphung vialte zulh ding le , zulh lo ahcun phungning ten hremnak tuah a si lai tiah rallokap nih cathanh an chuah.\nCa dang rel awk :CHIN MIPHUN LE CHINRAM SERSIAMNAK CAAH CHIN MIPI SINAH BIACAH Dawtmi le Upatmi Chinmi ka miphun hawi hna:Pathian nih in huppheng in inzohkhenh hna sehlaw uknak chia chungin luatnak le pulrai zawtnak chungin ngandamnak thluachuah in pe ko hna seh tiah thla za kaan campiak hna.\nNithaizing kan boruak hi hmuhkhawhmi ral (rallokap ralhrang) nih ningcang loin tleih, hrem le thahnawnnak le hmuhkhawhlomi ral (Covid-19 pulrai zawtnak) karlak ah thinphang thlalau in a nungmi kan si. Hi ralhrang hna chung hin luat nak dingah zeidah kan tuah lai i zeitindah kan miphun le kan ram kan sersiam lai ti le Covid-19 pulrai zawtnak hi zeitindah kan teikhawh lai i kan miphun kan damter lai ti hi ruah ding le tuah dingah sawm kaan duh hna.\nMiphun luatnak le Damnak rian hi a har ko lai, a man zong a faak tuk ko lai. A harlo le a man a fahlo ahcun tuahttuan ding ah kan i thawh a herh ve hnga lo. A har ca le a man a fahtuk caah Chinmi kan dihlak in kan thawh i kan ttuan a hau.\n1.Luatnak le Damnak caah a kan hruaitu hna an nawl kan zulh a hau.2.Rualrem tein ttan laaktti kan hau. Unity is strength, United we stand and Divided we fall timi kha kan hngalh a hau i lungrual tein kan dirtti a hau.3.Dingfel tein miphun dawtnak he chimrel le tuah ttuan kan hau.4.A nung Pathian kan ibochan bu in kanmah le kanmah kan i bochan le kan i bawmh a hau.\nChinmi hawi dawt, nan kut chungah zeidah a um?. Na kut chung i a ummi poh kha Chinmi luatnak le damnak caah ser khawh i zuam. Thilri chawva na ngeihlo zongah amizeipoh nih kan ngeihmi cu caan, zawnruahnak le thlacamnak hi an si. Na miphun hawi Chinmi Luatnak le Damnak caah caan pe law thlacam law rian ttuanpiak khawh i zuam.\nRamthumnak a ummi Chinmi hna, Chinram ah Chinmi na miphun hawi hna cu zalonnak an hmu lo. Ralhrang ruangah thinphang thlalau in an nung i pumsa he lungthin he hrem tuarmi an si. Luattertu an herh. Cu hlei ah Covid pulrai zawtnak nih a deen hna i an i thlopkhawh tilo, an nunnak a liam thluahmah. Samaria mittha pa/nu an herh. Hodah a tho lai?\nPastor le Evangelist lawngte Chinmi chungin minung 78 an nunnak a liam cangmi hi sawhsawh asi bal lailo. Chinmi hi kan sining iremh kan hauh ca zongah asi ko lai. Pathian thawngttha phuan kha mah larnak popularity le mah miaknak caah kan hman sual ruangah Sehtan hriamnam hi i ralrin kan thiam tilo ca zongah asi khomi asi. Chinmi nih Kri kan zumh ning zonghi ningcanglo in asi sual maw ti kha zoh tthan a hau men lai. Pathian ningcang (God’s order) a zulmi krifa si ding ah thlacam deuh usih. Krifabu denomination kan vaa tthentuk ning hi le bia le holh in kan i doh i kan i soisel ning zong hi zawtnak phunkhat le Sehtan hriamnam pakhat asi khomi asi ko. Iralring hna usih. Chinmi cu pakhat le pakhat i cawisaang hna usih.\nKawlram um kan miphunnhawi Chinmi hna hi an harnak le an sifahnak tawlrel piaktu dingah cozah zong an ngei ti lo. Ramthumnak a ummi nangmah le keimah hi Chinmi caah Cozah cu kan si. Kan miphun luatnak le damnak caah an herhmi vialte a tawlrelpiaktu kan si ve kha philh hlah uh.\nCDM le CDF cawlcanghnak bawmh i dothlennak ah teinak hmuh ding le Pulrai zawtnak teikhawh i miphun dam ter dingah na caan, na thazaang le nan ngeihchiah na sian ahcun nithaizing Chin miphun le Chinram sersiamnak ding caah bawmtu taktak na si ko lai. Atu hi caanttha asi. I thawhlaw ttuanvo laa ve ko. A har ko lai, nain ihneek ko. Chimphuan khawhlomi laksawng luatnak le damnak nih aan hngah ko kha philh hlah.\nChin miphun le Chinram sersiamnak caah na tuahttuanmi vialte cu Pathian caah ka tuahttuanmi asi ko ti kha zum ko. Miphun le ram na dawt cu Pathian na lawmhter asi. Miphun le ram hi Pathian pekmi an si. Miphun le ram luatter ding, damter ding le sersiam dingah kaan sawm. Pathian nih thluachuah in pe ko seh.Bawi Khrih ah, Dennis S. MaungGeneral Secretary Chin Christian Council in Australia the chin post.


Salai Ceu Bik Thawng Nih Ramkhel ah mino maw biapi deuh upa timi cu fiang lak a phuan cang! – Chin 11 News\nSalai Ceu Bik Thawng Nih Ramkhel ah mino maw biapi deuh upa timi cu fiang lak a phuan cang!\nMino le Miphun Ramkhel (Chin miphun-sernak caah)! Salai Ceu Bik Thawng\n#Miphun caah Hrang Nawl bantuk kum 26 asi ah Miphun Party (CNO) a dirhpi hna i 32 ah ramhran(hriamtlaih) a hruai kho/ngamtu, Lian Uk bang Chin mino buu a hruai i sahrang Ne Win sinah federal biatung a dirh ngamtu, Zing Cung bang kum 25 (hrawng) asi ah Chin mino pawl Kachin ram ah ramhran a thawhpi ngamtu, Pu Lian Hmung Sakhong bang kum 28 hrawng a si ah Miphun Party (CNLD) dirh/hruaitu ah itel in miphun le ram caah Myanmar ram tlirh in pawlai bang a huuk ngamtu —-MINO…kan Laimi (Halkha holh aa hrawmmi) chungin tampi an chuak kho ti lai maw? Kan hrin a dong sual lai maw?\n#Nihin ramkhel ah mino maw biapi deuh upa? An biapi veve ko. “Kanmah kan biapi deuh” tiah i al le idoh can si lo— riantuanti can a si. Asi kun ah, aziah MINO kong biapi in tlaang ka tar kun? Upa (tar le pensen) pawl nih nihin kan ramkhel(abik in party ramkhel) a khuhchilh/iap tuk lawmlam caah a khiing aa buaktlak (balance) deuh a hau i a torsiam ahau cang rua ka ti caah a si.\n#Aziah cucu mino pawl an santlaih lo bia si ko cu ta? A ttuan kho poh nih ttuan ding si ko lo maw? (Cutin a chimmi nai hrawngah ka theih len).\n1. Nihin ramkhel ah mino an lu an tun khawh lonak a ruang hi, anmah lila an thla a corh thlu lo le zeiruahrah lo bia a si thlu lo. An mawh lonak a tampi ve. Pakhatnak ah— kan upadi nih mino buantual a phih ngai. MP cuh duhmi le vuanci khawhnak kum rikhiah (ramdang zong an kham ko nain Myanmar hi a zual). Pahnihnak—kan ram sipuazi chiat tuk ruangah mino pawl fawi tein an ke in an dir kho colh lo. Pathumnak— upa pawl pensen le lawngkang an tam caah an can/phaisa an thawh khawh deuh. Cucaah party chungah an bia a nung i hmun an nei deuh. NLD candidate thimnak zongah upa pawl phaisa in rian an tuan I mino pawl hmun an ting lo timi hmuh len a si hih. Palinak– kan khuatlang ah ramkhel hi upa rian a si tiah nunphung in ruah a si.\n2. Cun, kan ramkhel/dothlennak hi nihin upa/tar chan ah ai lim ding a si lo caah mino he liang ichanh (let-sinh-kan) a haumi a si. Upa nih an neihmi hmuhtonnak le lungsaunak kha mino nih an ngeihmi chantiluan ruahnak thar le marzannak he komh a hau.\n#Cucaah mino le nu pawl papek deuh caan a si kan ti tikah tar/upa/pa pawl “ithawn uh” tinak si lo. Acungah kan langhter bang atu cu ramkhel lawng si loin khoika sector kip ah aa buaktlak lo tuk. “Anmah chuah in rak chuak te ko hna seh” ti awk a si lo. Domhtlaih, cawithlir le hmun pek a hau.\n#Kum sau tuk cancer zawtnak bang kan Chin khuatlang ah hram a thla cangmi, sin-um lungput, miphundang uarnak, mit ralchiatnak, pengtlang lungput leng in khuaruah khawhlonak le meikhu lawng cuanh ramkhel kaltak in… miphun luatnak le federal mahte khuakhannak taktak hmuh khawhnak ding ahcun…nihin kan mino hna nih mang thar an manhmi ‘Chin Miphun Sernak’ (Chin Nation-Building) lawng nih a hrin te lai i thangthar pawl nih an ipawi liomi miphun dawt/ttanhnak (nationalism) lawng nih a hrin te lai tiah ka ruah ko (cang).\n(Atang ah capar tling in rel khawh a si— Fingrei Journal ah ka tialmi si rua ka ti)\nMino le ramkhel: Chin miphun sernak(nation-building) caah mino liang cung rian —- By Salai Ceu Bik Thawng\nAliamcia kum 100 chung Myanmar ramkhel tuanbia ah mino pawl dirhmun a tlangpi in van cuanta duak usih. Mirang chan kum 1900 kuakap ah YMCA timi Khrifa mino buu cu an rak dirh i Mirang cozah le Khrifa hri tlaihmi a si caah ‘cu maw kan duh lai’ tiin Buddhis mino buu a simi YMBA cu Kawl mino pawl nih tlawmpal ah an rak dirh ve. Cu buu cu ramkhel cawlcanghnak zongah biatak tein an rak hman nain caan sau a rauh hlan ah a kuai i a thi thai. Asinain Kawl mino tampi cu kum 1930 hrawngin ramkhel/dothlennak tthanghphawknak fakpi in a hung karh i adonghnak ah Aung San tepawl mino kum 30 kuakap pawl nih hruaimi AFPFL nih hruai in zalonnak (independent) tiang khel in cozah tiang an rak ser khawh– mino thazang bak in dothlennak(revolution) an hlawhtlinh kan ti lai cu.\nCu lioah tlangcung mino pawl zong cawlcanghnak tete a rak i thawk ve cang. Hi zawn ah lungfimchimtu (lesson learn) pahnih van langhter ka duh — Shan le Karen mino buu. Kum 1945 hrawngah Shan Mino Buu cu Tin Aye timi cawngsaya pa hruainak in zalennak (independent) hmuhnak ding caah an rak cawlcang ngai ve. Asinain Kawl ramkhel buu a simi AFPFL nih an chaak an merh khawh ngai hna caah miphun ramkhel kongah khua an rak sualmi tete a um ti khawh a si. A bik in Shan hruaitu sawbua pawl nih “Aung San hi kan ai a kan awh kho lo, kan miphun zalonnak kong kanmah tein kan chimrel lai” tiah Mirang cozah sinah ca an rak kuat lioah annih Shan mino buu pawl nih “Aung San nih kan miphun ai an kan awh ko” tiah a linglet in ca an hei kuat ve ruangah an miphun khuakhannak a khupthal ai let. Cucu nihin Shan mipi nih ‘palh’ an puh cang hna. An tuanbia ai dawh ti lo kan ti lai cu. Adang pakhat cu Karen mino pawl an si. KNU upa pawl nih AFPFL Kawl upa pawl he ramkhel ceihmainak an tuah i an lungtlin lo caah cozah thimnak ah itel lo dingin an nuar (boycott) lioah Karen mino pawl cu Kawl cozah nih thutdan in an rak lemsoi khawh hna. Cu thil nih Karen tuanbia ah belnang a neh ve.\nChin miphun tucu Kawl, Karen le Shan tepawl tluk in ramkhel ah mino kan cawlcanghnak hi khua a rak hlan lo. Kum 1950 hrawngah Hrang Nawl tepawl bantuk kum 21 ah MP a tlingmi miroling kan ingeih ko hna nain a buu in mino cawlcanghnak cu a rak um lo. Kum 1972 ah Pu Lian Uk hruainak in “Chin mino pawl nih cozah sinah ruahnak cheuhnak” timi federal catluan cu Ne Win cozah sinah an rak pek i cu ruangah minung a zaa dengin an rak tlaih hna i acheu thong an rak thlaak hna. Miphun huap mino min in cawlcanghnak cu culocu hmuh awk dang um tuk lo.\n#Ramkhel le kumkhua\nVawleicung ram tampi ah ramkhel luh khawhnak dingah upadi nih kum a khiahmi ruangah mino tampi a donh hna. Cucaah vawleicung MP pawl dihlak i an kum a buaktlak (average) hi kum 53 a si i cu nih a langhtermi cu mino an tlawm taktak tinak a si. Asia le Myanmar ram ko hi kan zual ti khawh a si. Myanmar ram nihin upadi ningin ramkhel kum rikhiah cu president caah kum 45, rampi huap vuanci pawl caah 40, ramthen vuanci 35, MP(cung dot) caah 30, MP (tang dot) 25 a si. Hihi a tamtuk i mino caah a poi ngai. Cucaah Myanmar ram cozah pawl cu kum 70 in 80 karlak ngawt an si i tar zohkhenhnak buu a lo ti zongah an soisel phah hna.\nAustralia le UK ram te hna ahcun kum 18 cunglei paoh MP cuh khawh si ko i France ram ahcun kum 18 in president hmanh icuh khawh si. Cucaah atulio France ram president cu kum 39 asi khawhnak a si.\nA poi bikmi cu, a bik in nichuah lei ram pawl nihinni kan lungput le kan nunphung ah ramkhel hi ‘upa’ pawl lawng tuah ding bantuk in kan hmuhmi hi a si. Laitlang ca lebang ahcun ramkhel (MP cuh) hi pensen la cia pawl rian bantuk a lo cang. Mino cu an an lungput a puitling rih lo timi lungput(stereotype/prejudice) kan ngeihmi hi hrawh hmasa a hau. Keimah pumpak zong ramkhel party (CNP) ah kum 27 ka rak si lio tein General Secretary ka ttuan tikah, upa pawl le tar pawl he ramkhel ttuan tikah harnak tampi ka rak tong bal. “Mino nan si le tuanbia kong nan thei lem lai lo, nan puitling rih lo” tiah zohchuk le hmuhniam ka rak tong ngai.\n#Ramkhel ah Mino = Upa\nA taktak ahcun ramkhel ah upa ee mino ee iti awk a si lo. Biahmaithi ah ka tial cang bang in mino kan si caah ‘lungtawi, theihhngalhnak nih tlinh lo’ tibantuk kan ngei kho i ramkhel khuakhannak ah upa nakin kan palh a tam deuh nakzong um kho men ko lai– zeimawzawn ahcun. Asinain upa pawl zong chantiluan an dawi khawh lonak zawn le ideology tthing (a bik in Ne Win le Than Shwe cozah tangah a ngolh cangmi ruahnak hlun) an ngeihnak tampi a um ve kho ko. A bik in nihin ni Chin miphun le Myanmar ram sernak dothlennak kan tuah cuahmah lio le kan saduhthah a tlin hlan ah mino le upa karlak ah fek tein imarkamh caan a si. Mino nih upa pawl sinah hmuhtheihnak(experience) tampi cawn a herh bantuk in upa zong nih mino pawl sinah ruahnak thar (innovative idea) tampi an laak a hau ve. Phundang in chim ahcun upa lawng in a ngah lo bantuk in mino lawng zongin a ngah ve lo.\n#Chin miphun sernak mino kut ah a um\nChin miphun hi kan vanthatnak a tampi nain ramkhel ah kan vanchiatnak ngai pakhat cu nation-building timi miphun sernak ah hmin tein kan rak isersiam manh lomi hi a si. Kan hawile Rakhine, Kawl, Shan, Mon tepawl bantuk in siangpahrang le sawbua hna kan rak ngei manh lo. Cucaah nihin ni ah miphun hmelchunh timi national identity kongkau ah siseh, tlaang holh kongah siseh, miphun dawtnak le lungrualnak sersiamnak ah harsatnak fakpi in kan tong cang.\nPhundang in chim ahcun Shan, Rakhine le Mon tepawl cu miphun sernak an hminh ciami kha Kawl nih an hrawhpiak hna caah cucu atu hi sertthan asiloah lumh ttthan an timh a si, kannih Chin miphun tucu kan rak hminh manh lomi, Kawl le Mirang cozah nih an rak hrulhter caah atu hi a thar in chumh kan thawk khi a si— cucu aa dang ngaingai. Cucaah annih nih kar khat an kar ahcun kannih nih kar hra kan kar a hau. Cu lo cun globalization tiluan zong nih a kan chilh cang lai caah hrulh thai kan fawite. Cucu miphun tlau cu a si hnga.\nCucaah miphun tlau a siang lotu mino pawl nih tuanvo kan ngei. Nation-building timi cu kum saupi simanking timhlamh in kalpi a hauh caah mino pawl kan biapit khun nak a si. Hi tining tein kan kal i miphun zalonnak kan ngah lo ahcun tuhnu kum 30-50 hrawng ah Chin miphun kan tlau khomi si. Cucu nihin mino pawl kum 60-70-80 an va si te tik le an fale kum 30 hrawng an va si te tik ding khi a si. Cu tikah cun Chinram ah Chin miphun hi khual kan si te kho i cu Chin fanau pawl a tamdeuh nih Chin holh le ca an tial thiam te lai lo– atu hmanh ah cucu a si pah cang.\n#Mino nih zeidah kan tuah kun lai?\nCu miphun lohma chuah khawhnak ding caah mino nih tuan dingmi a tampi — a bik in ramkhel lei in. Cu lakah ka lung chuakmi tlawmpal te van langhter ka duhmi cu –\n(a) CYO timi Chin mino buu hi Mizoram i YMA bantuk in miphun huap in tthawnter a hau. Cucaah pengkip le tlaang kip le ramkip cio nih CYO min in buu rak dirh cio a hau. Cu vialte cu Central CYO tiin miphun huap CYO sut tungpi kha dirh in kalpi te ding si lai. Atu zong a hram kan hun thawk cang i cucu dirpi cio ahau.\n(b) Mino nih pumpak in siseh buu in siseh ramkhel ah luh deuh ding. Acung ah kan langhter bangin upadi le kan upale pawl lungput ruangah itel le cawlcangh a harnak tampi hmanh seh cu pawl vialte cu pah dih ahau. Party ramkhel ah luh dih ding tinak si lo. Ramkhel ti tikah miphun dawtnak, lungrualnak le sernak caah mah le zawnchuak in a herhmi ttuan le ngeihchiah, fimnak le thazang chuah cio kha a si. Mino kan si caah cawnnak, kawlhawlnak le nuamhnak caah caan pek a herh lio bik a si ko bu ah, miphun caah zeimawzat cu pek ve a hau–a tlawmtam ti loin.\n(c) Mizoram tluk tal in miphun dawtnak liva (lever) kan kaiter a hau. Kan pu le kan pa le pawl miraltha nih miphun dawtnak an ngeihnak kha zohchunhnak laak a hau. Asinain khatleikap ah kan pu le pa le cheukhat pawl cu sifah ruangah maw, theihhngalh nih a tlinh lo ruangah maw, a ruang tampi ruangah, Kawl bawi pawl nih an zal ah an rak sanh hna i an thluak an rak ttawlmi hna ve. Cu hna pawl nih thi rawnhmi le thluak ttawl chinmi kan si lo ding a biapi.\n(d) A bik takin pengtlang lungput ah fak tuk in pil i Chin miphun huap zoh khawh lo le tuah khawh lo tiang a chuah loding kha kan iralrin caan a cu cang. Khuate ummi nih khuate ca a ruah kha a dik ko. Peng huap minung nih peng huap in ruah a hau ko. Asinain a biapi bik cu miphun huap in khuaruatmi kan si chih ding kha a si. Kan pa le kan u le tampi cu pengtlang ramkhel khur chungin an chuak kho ti lo. Cu bantuk in nihin mino pawl kan si ve sual ahcun kan miphun kawltung kan phan kho lai lo.\n(e) Chin miphun si hi ilunghmuih hna usih. Mino tampi cu Chin si an ningzak cang. An thla a kaam. Miphun dang i ruah/rel kha an uar cang. Hihi miphun tlaunak zawtnak hrik (bum) cu a si. Miphun sinak aa lunghmuihmi lawng nih miphun a dawt khawh, a kilven khawh i miphun caah a ral a tha ngam lai. Kanmah le kanmah i chek ve cio usih. Kawlvai pawl lakah Chin kan si hi kan ningzak maw? Cu he rualrual in ruahchih ding cu, kan tu le kan fa le pawl nih Chin miphun an sinak an hun ilunghmuih i an mithmai a kauh khawhnak dingah nihin mino nang le kei nih zeidah kan tuah (khawh) timi zong a biapi ve. Phundang in chim ahcun miphun mithmai a hngaltertu mino tampi kan herh.\nChin miphun, vawlei hmunh chung a hun hmunh khawhnak ding caah nihin Chin mino pawl nih lungrual tein le raltha tein kan dirpinak cungah Bawipa kan Pathian nih thluachuah kan pe sehlaw teinak kan pe ko seh!


Puk Puk (Hnamh) Zeitlukindah a Biapit? – Salai Kawltu\nPuk Puk (Hnamh) Zeitlukindah a Biapit?\nSeptember 19, 2017 October 22, 2017 salaikawltu 0 Comments\nNa Dawtmi na Daling le he nan ipehtlaihnak caah zeitluk in dah i hnamh a biapit? timi Oxford University mithiam pawl dothlatnak.\nOxford University mithiam hna nih nu le pa i hnamh (kiss) hi thil biapimi a simaw? tiah hlathlainak (researcher) biatak tein an a tuah tikah thil tampi an hmuhmi a um. Minung i dawtnak tak tak thei bu tein i hnamhnak nih a phun phun in minung kan nunnak ah tthathnemnak tampi a rak chuahpi.\nLunglawmhnak a karhter pin ah lungretheihnak a tlauter\nCouple in the park. He is carrying the girl.\nMinung kan i hnamh tikah kan thluak in nawmhnak a sertu chemical pawl cu a cawlcanghter i, kan lungput ah nawmhnak tampi a chuahter tiah chungkhar pehtlaihnak lei sibawi Dr. Shery Meyers nih a chim.\nCucaah na dawtmi he lunglawm thanuam tein caan nan hmannak caah i hnamh cu a tha tak takmi vitamin bantuk a si. Asinain na dawt tak tak lo mi cu heh tiah hnamh len hmanhlaw sullam a ngei hrim hrim lai lo.\nLungthin Damnak Caah\nI hnamh cu na hmurka i na chim thiam lomi na dawt tukmi sin ah i pehtlaihnak an chimpiaktu a si. Na dawtmi cu a hmur tang le cung lei uar nawn in na hnamh tikah nangmah lawng si loin na dawtmi lungthin tiangin nan i pehtlaihnak ah a sunglawi tukmi i ngaihthiamnak le lungthin fahnak tampi a damter lai. Minung chunglei in kan tonmi thil fak deuhin na theihthiam chin chin lai.\nNan pahnih caah buainak chaangtu a si lai\nI hnamh hi tampi nih chantiluan dawinak sawsawh men ah an ruah. Cucaah an dawt tak tak lomi zong fawi tein an hnamh khawh dih hna. Hi bantuk cawlcanghnak nih an lungthin ah thil a sining dingin i hnamh biapinak nih rian a tuan kho tawn lo.\nMi cheu nih buai lio caan i hnamh cu caan heunak lawng a si tiah an ruah, a rak si nemmam lo. Minung nu le pa i ipehtlaihnak caah mithiam Marni Battista nih a chim ningah “Buai caan zong ah cikhat te i hnamhnak nih caan a heuter mi nakin a miak a let in a tam deuh, buainak lak in hnangamnak a thawhter” tiah a ti.\nHolh lo tein biachimtu a si\nNa ngaih tukmi le na dawtmi kha zeitlukindah na ngaih i na dawt? timi chim haulo tein chimpiaktu a si. Na hnamh ning ah zeitluk in dah na dawt? An dawtu tak tak he i pehtlaihnak nan ser maw? ti tiangin a chim fiangtu a si.\nIpehtlaihnak ah dawtnak fehtertu a si\nNu le pa kan i hnamh tikah kan ipehtlaihnak ah fakpi in rian a ttuan. Lungthin nawmhnak, zalonnak, i zumhnak tibantuk a phun phun a chuahter i, kan ruahlo piin ipehtlaihnak caah rian tampi a rak ttuan.\nDawtnak he i hnamhnak nih cun kan thluak caah thil biapi tak tak ah an chiahmi oxytocin a cawlcanghter. Nu le pa karlak ah i zawnruahnak tampi a karhter i, minung kan lungput nih kan pumsa a sersiamnak caah Hormone an timi zong i hnamhnak nih a cawlcanghter. Pakhat le pakhat i hnamhnak nih ipehtlaihnak ah tampi lungthin a nawmhter leng ah tthawng chin chin in i zumhnak a ser.\nKhah i hnamh a biapinak na theih cang, cucaah na dawt tak takmi na daling cu i hnamhnak nih zeitlukindah nan i pehtlaihnak a tthawnter lai? ti thei bu tein va hnam ko ne.\nSource : Elle, Femina\n← ROHINGYA PAWL HI ZEI MIPHUN DAH AN SI? MYANMAR MI MAW AN SI BANGLADESH DAH?\nNorth Korea le Japan Football Match Video →


Trump Dirhmun Le Biden Dirhmun Cu Fiang Taktak In Langhter Si Cang – Chin World News Evening\nBy Chelsea Bawi: 𝐄𝐥𝐞𝐜𝐭𝐢𝐨𝐧 𝐚 𝐒𝐮𝐧𝐠𝐡 𝐫𝐮𝐚𝐧𝐠𝐚𝐡 𝐃𝐮𝐡𝐥𝐨𝐧𝐚𝐤 𝐋𝐚𝐧𝐠𝐡𝐭𝐞𝐫 𝐝𝐢𝐧𝐠𝐢𝐧 𝐓𝐫𝐮𝐦𝐩 𝐧𝐢𝐡 𝐌𝐢𝐩𝐢 𝐏𝐮𝐦𝐡 𝐚 𝐓𝐢𝐦𝐡 𝐡𝐧𝐚 𝐥𝐢𝐨 𝐚𝐡 𝐁𝐢𝐝𝐞𝐧 𝐜𝐮 𝐖𝐡𝐢𝐭𝐞 𝐇𝐨𝐮𝐬𝐞 𝐜𝐚𝐚𝐡 𝐓𝐢𝐦𝐡𝐥𝐚𝐦𝐡𝐧𝐚𝐤 𝐚 𝐍𝐠𝐞𝐢 𝐜𝐚𝐧𝐠: Lungthin ai thenhmal tuk cangmi America i President pakhat dirhmun in tawlrel colh hau a si mi pulrai le a dang buaibainak vialte kongah Sunday in khan cun Biden nih timhlamhnak a thok cang, tiah thawng theih a si.\nState tampi ah Biden nih buan a co a theizing tiang zongah Trump cu a lung a thawng peng ko rih i, Biden nih buan a comi cu Congress ah a ummi a Republicans hawi le hna nih an cohlang lo. Election phichuak challenge tuah dingin Trump nih mipi a pumhkhomh hna, tiah a campaign aiawhbiachimtu Tim Murtaugh nih Sunday ah a chim.\n“Mithi hna vote an thlak. Cucaah vote kan relpiak than u,” tiin Trump nih state tampi ah nawlnak a tuah. A chimmi hi hrihhram ngaingai a ngeihter kho fawn lo. Mipi pumhnak cu zeitik tuah a si te lai, timi kong belte Murtaugh nih a langhter lo. A tutiang ko rih ah cun vote kongah ai ningcanglo mi thil zeihmanh hmuh awk a um rih lo. Cucaah Trump campaign nih tehte fiangdeuh in an kawl khawh a hau lai, tiah state election officials nih an chim. Ram pumpi huap i popular vote ah cun Biden nih Trump hi 4.1 million tluk in a tei i, Electoral College vote in 300 lenglo a hmuh.\n𝐁𝐢𝐝𝐞𝐧 𝐧𝐢𝐡 𝐜𝐮𝐧 𝐑𝐢𝐚𝐧 𝐢 𝐂𝐡𝐚𝐰𝐧 𝐤𝐨𝐧𝐠 𝐚𝐢 𝐛𝐮𝐚𝐢𝐩𝐢, 𝐓𝐫𝐮𝐦𝐩 𝐧𝐢𝐡 𝐜𝐮𝐧 𝐕𝐨𝐭𝐞 𝐫𝐞𝐥𝐭𝐡𝐚𝐧 𝐤𝐨𝐧𝐠 𝐚𝐢 𝐛𝐮𝐚𝐢𝐩𝐢: A administration tangah rian a tuan dingmi official pawl thimnak kong zongah Biden le a advisers pawl riantuan thok chom an i tim. Biden tangah CIA director ai cuh dingmi ah hin former US intelligence officials 2 Michael Morell le Avril Haines hi an si.\n18th century tein American democracy i a hmelchunhnak a si bangin, President pakhat nih a chawngtu president kut ah daitein nawlngeihnak le rian apnak tuah dingin nonpartisan good-governance group nih Trump an nawl. Tutan bantuk in faakpi in campaign tuah hnu zongah a chawngtu president kut ah nawlngeihnak le rian velngeihnak te he apnak tuah hi US tuanbia chungah a um pengmi a si, tiah Partnership for Public Service’s Center for Presidential Transition nih a chim.\nKum 28 chungah Trump hi ahmasabik term hnihnak a peh kho lo mi US persident a vun si ruangmang cang lai. “Make America Great Again” ti ai tialmi lukhuhsen he cun Sterling, Virginia ah golf a tu huar ko. “Lamestream Media nih next president a ho a si, ti cu zeitik ah hme a thanh?” tiin Trump nih golf tuk ai lim hnu ah Twitter ah a tial.\nVote relthan a va si ko hmanh ah election a phichuak hi a thleng kho lem lai kan zum lo, tiah experts pawl nih an chim. Trump campaign nih an i kenmi biasu zong hi an hmetuaituk caah, election a phichuak hi a thlen khawh lai kan zum lem lo, tiah legal analysts nih an chim. Trump a tanhtu mipi tampi hna nih cun an sunghmi hi an conhlang kho rih lo. “Tukum i mail-in ballot a tamtukmi hrimhrim hi ka lung a hring. Mail-in vote thlak hrimhrim hi phungning a si lai ka zum lo,” tiin Pen. State i Harrisburg khuasa Lynn Nester, 53, nih a chim.\nVote peknak kongah Pennsylvania nih rii a khiahmi a um lem lo. Cucaah mail-in vote hi a mikip nih pek khawh a si. Pulrai tih ruangah, tukum cu tuan tein mail siseh, minung pumpaak in siseh vote a pemi an tam ngaingai. “Phung zulh in challenge an tuahmi paoh cu onh ding an si. Cu hnu lawnglawng in cun tutan thimnak hi aho set nih dah a tei, ti hi America nih bia a chah khawh lai,” tiah House of Representatives ah top Republican a si mi Kevin McCarthy nih Foxx News ah a chim.\n𝐏𝐎𝐋𝐈𝐂𝐘 𝐤𝐨𝐧𝐠 𝐢 𝐓𝐢𝐦𝐡𝐥𝐚𝐦𝐡𝐧𝐚𝐤: Biden hi US senator le vice-president dirhmun in cozah rian a tuannak hi kum 50 deng a si ve cang. January 20, 2021 i White House a phaak te tikah khin kum 78 a phan cang lai i, White House a thumi President vialte lakah kum upabik a si lai. Vice-president hrangah ai thimmi nu hi US Senator Kamala Harris a si i, US ah a sangbikmi 2nak office ah a hmasabik Black American nu, cun Asian thi ai cawhmi nu a si te lai. Sunday i Wilmington, Delaware ah a ummi biakinn pumh an dih hnu ah a fapa Beau le a dang a sahlawh 3 an vuinak khrihfabu thlanmual lei ah Biden le a chungkhar rual an va kal. Election Day zingka zongah cuka a vung pal, ti a si.\nMuslim an tamnak rammi pawl US tlawn khap ai tim. International Climate change lungtlinnak peh than ai tim. WHO in Trump a chuahmi zong peh than a timh. Illigal in US ah hngakchia an luhpimi pawl an ram lei tlunter viar dingin Trump nih program a suaisammi zong hrawhpiak ai tim, tiah Biden a adviser nih a chim. Republicans nih US Senate an i tonenh khawh a si ah cun, chamber pi i fehternak an tuahmi kilven khawhnak dingah a chunglei in Cabinet officers pawl Biden nih a thim ve hna lai, tiah a advisers pawl nih an chim.\nBiden a hrokhrawlnak vialte Trump nih phuan cikcek dih ai tim cang


CARMEL TLANG BAWINU | Radio Veritas Asia\nCARMEL TLANG BAWINU\nCARMEL TLANG BAWINU (OUR LADY OF MOUNT CARMEL)\nCarmel Bawinu cu Israel ram chung um methe rili kha hmai a hoih mi a dawh ngai mi a ki ah a um mi Carmelite Zateik Biakinn le Zateik hna kha a zohkhenhtu a si. Profet Elizah 850 BC chan thawk in Carmel tlang cu a thiang mi hmun, Pathian cungah minung nih biakam hmelchunhnak tiah an ti mi a si. Mah hnun ah hin profet Elizah nih Baal khuachia cungah zungzal hmunmi Pathian i nawl a ngeih nak, Isarael miphun hna sinah langhter dingin a pumhter hna. Kum 1150 kum ah mithiang Bethol cu Pathian Bawinu zohkhenhnak tangah a chiah i Carmelite bu kha a thawk.\nSifah tuar khawhnak, sa ulh nak, lung daih tein umnak ti mi hna, a harmi upadi hna kha a ser. Crusade ral dohnak a dih hnu ah mithiang Simon Stout nih Lemkaltu rian`uan tikah fawideuh le a `ha deuh dingin Carmelite bu kha kenkip ah thilhal mi Siangbawi bu ah a thlen `han. Zabu 16 chungah Calced Carmelites timi St. Simon Stout i a dor deuh mi zulphung a zulmi hna le Discaled Carmelites timi St. John (vailamtah i John) i a thlen mi hnu a zul mi hna tiah a ni `hen.\nCarmelite Sister bu chungah zabu 16 ah villa in mithiang nu Theresa a thawk mi Discaled Carmelites bu cu a `habik a si. Carmel tlang Scapula kha tlaihchannak cu Bawinu nih a pektak mi biathlam cungah aa hngat. 1251 kum July 16 ni ah Bawinu nih England ram Cambrade um Carmelites bu a lu bik St. Sion Stout sinah a lang. Bawinu nih a pawlmi scapula kha a pek i mah scapula a hruk mi paoh nih `ha deuhin zohkhenhnak an in lawng si loin van thluachuah zong kha an hmuh te lai” tiah a chimtak. Cu hnuah hi upat peknak kha Europe ram kipah a karh chin.\nMithiang Peter Claver\nMithiang James (Lamkaltu)


ESTHER RAK TLUNG RIH HLAH. NA TLUN A SI AH CUN AN HUATU PAWL NIH – The Chinlung Post\nEsther Dawt Chin sung rak tlung rih hlah. Pakhatnak, Myanmar Idol i pakhatnak na kan lak piak i Chin miphun na kan cawi san i na kan hmainghal ter ca ah kan i lawm. Pahnihnak, Zeithil na tawn hmanhah na Pathian i tlaih peng law hmai lei panh in kar hlang pe ko.Pathumnak, Online le media ah hnahchuah tu pawl te mah pumpak lawng khua ruah i ram ca ah le Pathian ca zawng ah zeihmanh that hnemnak a ngei li mi pawl nih a nin sawisel tik ah mipi nih zei ah kan rel piak hna lo bantuk in zei ah rel lo te i rak um ko.\nPalinak. Hnachuah le hruh kawp pah i, na min a than ca ah na kawng asi lo tial hmanh ahbmi tampi in an.zoh ti thei i duh poh i pumpak min than duh le phaisa hmuh duh i na min a tial i duh poh an chim mi hna khi na na success ruang ah a si ti thei law zei ah rel hlah, khat lei kap ah na bawmh hna nak a si ve, an mawlh ca ah nang mah bel te nih na in.\nPanganak. Lai tlang ah cun rak tlung hlah law kawlram ah khan um rih ko. Zeiruang ti ah cun nangmah an nin hnahchuah tu pawlnih an in sawisel hmanh duh tawk loin an in thah lai. Mi lar le mahnak tha, fim, fel le a successful mi a hua mi Laitlang ah kan khat hi. Paruknak. A si nang mah na rian le na life kha concentrate tuah ko. Credit: Khawl Kim (GC)\nLung afim dih vun relchih: Chinmi Nih Tlaihhremmi Si Kan I Ziak Tuk Rih Sual Maw? Chin miphun lawng si lo in tlangcung miphun tamdeuh nih kanmah le kanmah i zumh le i bochan lo in miphun dang Kawlpa asiloah Kawl party i bochannak le upatnak a kan ngeihtertu taktak hi “Phunglam” (Upadi) ruang ah a si. Cawlcang kho lo ding in tlangcung mi vialte cu kum 70 renglo Burmanization policy le aa-na-shin dictator asiloah party pakhat system policy hmang in “an kan tlaihhrem” ruang ah a si. Hiti phunghram, phunglam le upadi in tlaihhrem kan simi, i hngalh cang hna usih law a kan tlaihhremtu lei ah ttang ti hna hlah usih.\nMi Zei Nih Dah An Kan Tlaihhrem? 2008 Phunghram tawhtlaitu ralkap le USDP hi a pakhatnak bik tlangcung miphun vialte a kan tlaihhremtu an si. A pahnihnak ah Kawl miphun nih chakrenghmi party a simi NLD an si. Zeitindah An Kan Tlaihhrem? Ralkap le USDP nih 2008 phunghrampi in an kan tlaihhremmi le an kan tlaihhrem ning cu chim le tial hau ah ka ruat ti lo. Kawl nih hiti hin phungthluk an ngei. “A minung na dawt ahcun upadi (phunglam) remhpiak, a minung na huat ahcun upadi (phunglam) hmang” (လူကိုချစ်ရင် မူကိုပြင်၊ လူကိုမုန်းရင် မူကိုသုံး) ti a si.\nCu nih a sawhduhmi cu; “Na dawtmi minung caah upadi (phunglam) na remhpiak lai, na huatmi minung cu upadi (phunglam) in na namneh lai” ti khi a si. Hi policy in Kawlram khawngtawn uktu (aa-naa-sin) Kawl miphun pawl nih miphun hme a simi tlangcung miphun vialte cu kum 70 chung an kan tlaihhrem, kan thluak an kan tawl. Hi policy cu miphun ngan a simi (NLD, USDP) paoh nih an ngeih zungzalmi a si. Cucu Miphunpi Dawpdolhnak (Burmanization) lungput kan ti lengmang mi cu a si.\nNLD Nih Avoi 2nak An Kan Tlaihhrem? Democracy a aupitu Daw Aung San Suu Kyi le a party zong nih hi upadi tlaihhremnak phunglam hi an hman ve. Cucu khuaika dah kan hmuh? Suu Kyi an dawt tuk caah State Counsellor ngahnak ding upadi cu an serpiak diam ko. Ralkap nih Suu Kyi an huat/ an tih tuk ve caah President a tlin khawh lonak pomah 59 cu fak deuh rengh ding in upadi an chuahpi ve.\n2015 kum thimnak tuah hlan ah Suu Kyi nih President cung ah ka um lai a timi bia kha hika zawn ah a hung tling. 2008 phunghrampi hmanh an remh khawh hlan ah anmah thutdan ngahnak le nawlngeihnak caah phunglam an kan ser hnawh. Federal he aa sengtlai taktakmi pohmah 261 (Chief Minister thimnak) kong ah USDP le ralkap nih remh ding in an chuahpi i NLD nih tlangcung miphun tlaihhremnak caah an remh duh lo.Ralkap le USDP nih caan saupi tlangcung miphun pohmah 261 in an kan tlaihhrem hnu ah NLD nih cozah a tlaih hnu ah hi pohmah thiamthiam in a kan tlaihhrem chap rih.\nCu lawng maw, si hlah e! 2008 phunghram in an kan tlaihhrem. B-ism timi Burmanization policy le Buddhishism policy in an kan tlaihhrem.Asinain, Chinmi tampi nih tlaihhremmi si kha kan duh, kan uar tuk i a kan tlaihhremtu lei ah hechet kan ttang rih hoi. Tlaihhremmi kan si kan i hngalh lo bia maw a si, tlaihhrem hi a nuam tuk in dah kan theih bia a si hnga? Chinmi hi Kawlmi le cozah a dotdot nih a phunphun in tlaihhremmi kan si ti i hngal cang hna usih.\nNingzah hngalh in kan lung i fim cang hna usih law kan luatnak ding ah a kan chanhtu ding kanmah Chin miphun (CNLD) meekuang panh in kan vote bungh dih ve cang hna usih. Hakha Pyine hluttaw No.1 caah aa tlakbikmi Pu Van Chan Ceu vote hna usih! Pu Van Chan Ceu Team, Hakha, Chin State 2020 November 4. Share tuahnak in nan ka bawmh caah kaa lawm. Credit: Van Chan Ceu.


Khrih Jesuh Chungah Pathian Daihnak – Telemark Chin Baptist Church\nMarch 22, 2020 Pastor, Thawngṭha\nKhrih Jesuh Chungah Pathian Daihnak\nFilipi 4:6-7; 1Peter 5:7\nDawtmi TCBC khrihfabu vialte le hi live a rak zohtu hawi dawt nan zate Pathian minin nan kut kan tlaih hna.\nKeimah cu TCBC church pastor John Ṭha Cung ka si. Nihin vawlei pumpi Coronavirus zawtnak rai harnak ruangah khrihfabu tampi pum kho lo in kan um cio bantukin TCBC zong tuzarh hi biakinn ah I pum kho loin kan umnak a zarh hnihnak a si cang. Biakinn ah pumhnak kan tuah khawh lo caah tuzarh cu Cikcin thlacamnak program in TCBC caan kan hmang. Norway caan zing nazi 09:00 kan thok I zan nazin 08:00 ah kan dih te lai. Nihin hi Christian Council of Norway (Norway ram khrihfa vialte kan I hawikawmhnak bu) zong nih nihin hi vawlei pi le Norway ram caah thlacam ni (National Prayer Day) ah a thanh. Kan hnu zarh ah I pum kho hlah hmanh u sih law thawhlawm, cheuhra cheukhat in Pathian nan biaknak le thlacamnak kan hmuh caah TCBC khrifabu ai-awh in lawmhnak tampi kan ngei I Pathian sunparnak caah si ko she tihi khrihfabu kan thlacamnak a si. Tuzarh cu thlacamnak program pin ah facebook chung zongin keimah le kan pastor a simi saya Duh Tawng Lian nih sermon tawi kan rak chim lai. Keimah nih thlacamnak ka rak ngeih te lai.\nNihin chun ah Pathian bia in thazang la ṭi dingin Baibal cacaang hmun 4 ah ka rak I thim. Cu hna cu Psalm 145:18-19; 146:5; 1Peter 5:7-11; Filipi 4:6-7 hna hi an si. Nihin ah Coronavirus ruangah pumpak chungkhar, khrihfabu kip kan lungre a thei cio hna. Ngandamnak kong ah kan lungre a thei. Vawlei pi sipuaizi tiang a hnursuan ngai cang caah pawcawmnak kong ah lungre a thei zong kan um pah hna lai dah. A tawi fiannak in cun nihin hi kan harnak caan taktak a si ko. Phungtlukbia 24:6 chungah zeicahtiah ral cu ttha tein khuakhannak thawngin tei a si i saupi timhtuahnak theitlai cu teinak a si, a ti. A hme 10 chungah cun harnak caan i na der a si ahcun na der taktak a si, tiah a ti fawn. Hi lio caan ah kan der ahcun kan der taktak a si hnga. Sihmanhsehlaw Pathian bia nih teinak lam a um ko ti a kan cawnpiak. Cucu ṭha te i timhnak cozah, hruaitu hna nih, ngandamnak hna nih hrial ding, tuah ding an timi kha fel te i zulhnak le timhtuahnak ṭha hmangin Coronavirus zawtnak chung in Pathian nih a kan khamh lai nak kha Pathian bia nih a kan chimhmi a si. Cuvevantukin Saupi timhtuahnak theitlai cu teinak a si a tibantuk in a luanciami caan chung I kan thlacamnak kan zumhnak le Pathian kan rak i bochannak vialte kha nihin ah langhter caan a si cang. Kan zumhnak langhter caan a si. Hi bantuk harnak caan ah kan zumhnak a der ahcun, kan zorchuk sual ahcun der taktak kan si ti kha Pathian bia nih a kan chimhmi a si. Nihin ah ṭhawng chin tu in zumtu kan sinak le Pathian fa kan sinak kha a langh caan a si. Rev. Za Thawng Cin chimmi nih thazang a ka pek tuk. Harnak nih ṭhawnnak a chuahter, a kan pek a ti. Nihin Coronavirus harnak caan chungah zumtu hna ṭhawng chin ko hna u sih!\nPsalm fung 145 caang 14 le caang 18 nak harnak a ingmi kha a bawmh hna i ṭhumhnak a tongmi kha a cawi hna. Lungtak in Amah a autu vialte hna cu an pawng te khan a um hnawh hna, a ti. Nihin harnak chung Pathian nih a kan umpi ko ti hi philh hna hlah u sih. A ṭum taktakmi vawlei pi sipuaizi le pumpak kanmah vialte zong hi Pathian nih a kan philh lo I a tunmer ṭhan hrimhrim lai I a kan cawi ṭhan hrimhrim lai tihi Pathian bia a si. Ps. 91:15-16 chungah an ka auh tikah ka leh hna lai I harnak an in tikah ka umpi han lai. Ka chuah han lai I ka upat hna lai. Laksawng ah nun sau ka pek hna lai i ka kahmah hrimhrim hna lai, a ti. Pathian nih hi harnak chungah kan pawngte a um ko i kan khamh hrimhrim hna lai tiah bia a kan kamh. Cucaah Psalm 146:5 chungah cun Jakob Pathian kha bawmtu ah a serhmi cu milunglawm an si, Bawipa a Pathian kha aa hngatchanmi cu milunglawm an si a tinak cu a si. Zumtu hi mi milunglawm, mi vanṭha kan si hi philh hlah u sih!\n1Peter 5 chung kan zoh a si zongah Pathian nih lungretheihnak kong he pehtlai in Pathian bia nih hitihin a kan cawnpiak. Amah nih an zohkhenh hna caah nan lungretheihnak vialte kha amah cungah chia dih ko u, a ti (a hme 7). Amah nih an zohkhenh ko hna caah a ti. Amah nih a kan zohkhenh ko. Amah planning chungah kan kal ko. Cucaah Bawipa zeizong vialte, zeibantuk thil ka ton hmanh ah na kut chungah, nangmah chungah kan ap dih I nangmah duhning in si ko hna seh tiah thlacam cio hna u sih. Minung nih harnak an ti men lai, Pathian nih kan caah a ṭha bik a timi a si ko tihi cohlan khawh I zuam hna u sih. Caan tampi ahcun Pathian nih phun tampi in thazang a kan pek. Lam tampi in fim a kan chimh, a kan cawnpiak tawn. Cucaah hi harnak caan ah zei bantuk thazang thar le fimnak thar, ṭhawnnak thar dah kan hmuh khawh cio lai tihi kan thlacamnak si cio ko seh! A hme 10 tiang kan peh ahcun fimhring tein um u, ralring tein um u. Nan ral khuachia cu, seh awk kawl ah chiandeih bangin a vak cuahmah ko, a ti. Hi harnak chungah sehtan nih sehmi, a der chinmi kan si lo ding a biapi tuk. Sihmanhsehlaw caan tlampal nan in hnu ah velngeihnak in a khatmi Pathian nih fehnak le thazang le a fekmi hram bunhnak an pek hna lai, a ti. Amah nih kan zohkhenh ko caah zeizong vialte cu amah cungah chia ko hna u sih. Amah nih a kan khamh lai I inkhawhnak thazang le fimnak a kan pek ko lai. Hi zawtnak hi a rauh hlan ah a dihter zau hrimrhim lai. Amah kut chungah kan um I a vel chungah khua kan sa tihi thei bu tein zumh fehnak le thlacamnak he caan hman khawh I zuam cio hna u sih!\nFilipi zumtu hna sinah Paul nih thazang a pekmi hna cu zeithil kong hmanh ah lungrethei in um hlah u. Thla nan camnak ah Bawipa cu nan herhmi kha hal u law nan hal tikah lunglawm tein hal zungzal u. cun Pathian daihnak, minung hngalnak a lonhtu nih cun, Khrih Jesuh chungah nan lungthin le nan ruahnak cu him tein a chiah lai, a ti. Dawtmi zumtu vialte Pathian bia nih a ti bantuk in hi Coronaviras zawtnak kong ah siseh, zeidang thil kong zongah lungrethei tukin um hna hlah u sih! Pathian sin tu ah lawmhnak le zumhnak he thlacam u sih. Pathian sinin a rami daihnak nih kan lungthin le ruahnak cu Jesuh chungah, him tein chia ko seh! Pathian sinin a rami daihnak nih cun minung ṭihphannak le hngalhmi vialte kha a lonh dih, a tei dih khawh ko. Khrih sal pa Paul nih Khrih chung I nan nunnak nih khan an ṭhawnter hna maw? A dawtnak nih khan nan hna an ngamter han maw? a ti bantuk in Khrih Jesuh chungah a ummi, minung hngalhnak le thinphannak vialte a lonh dih tu, Pathian daihnak cu nan zate cungah um ko seh! Amen!!\nA rianthiang ah,\nJohn Ṭha Cung\nRachel Sungcem Thlacam Piaknak 23.08.20\nTCBC Mino Sianginn Thok Lai Thlacamnak Ngeih Ni\nCovid 19 hnu in TCBC bupi voi 1 nak zarhpi ni pumh 21.06.20\nTCBC Mino 14.06.20 Ulefoss\nJesuh cu Bawi A Si (Part 2)\nNgaihchiatnak le Lunglawmhnak\nJesuh cu Bawi a si!\n19.04.2020 TCBC Zarhpi Ni Pumh\n©Copyright 2018 Telemark Chin Baptist Church.


Lungthli Tum: Miphundangpa Vat Kongah Kan Lainu Cheukhat Ruahnak\nMiphundangpa Vat Kongah Kan Lainu Cheukhat Ruahnak\nBiahalmi: Laimi ramdang a phan mi kan tlawm ti lo,cheukhat cu Laimi um lonak hmuhma hna ah khua kan sa. Ramdang mi he kan ni cawh tuk tikah i duhnak hna a chuak i a donghnak ah cun i thitum nak tiang kan phan pah cang. Hiti aruang tampi ruangah ramdang mi he ai um mi kan Lainu/Laipa hi an mawh lo na ti maw?Or Lainu/Laipa theng te an thit vat ding hrim a si na ti dah? Nang teh Laipa dah ti lo cun ramdang mi vat kai timh lo timi ruahnak hna na ngei el maw?\nDr. Dorence Van Bik (MSc Saram si lei cawng lio, S. Korea): Laimi hi a ruang tampi ruang ah ramdang a phan mi kan tam tuk cang. Acheu cu laimi tampi umnak ah kan um, acheu cu laimi umlonak ah kan um. Ramdang mi he kanni cawh tuk ruang ah siseh, laimi an umlo ruang ah siseh, ramdang mi he i duh in kan i um tawn. Kei ka hmuh ning ah cun, kan mah lung kan i tei hmasa ko asi ah cun, ramdang mi he i duh ding aruang cu um hnga lo. Sinan, kan pawngkam a ummi laimi he kan i komh khawh lo ah cun an i duh/an i um mi hi cu an mah right a si tiin ka hmuh.\nAn i duh an i um hnu bel ah an tuah ding cu Lai/Chin asinak thlau loin a miphun caah thathnemnak achuah pi khawhlo hmanhah chiatnak a chuahpitu silo ding hi aa zuam ding a mah rian si tiin ka hmuh ve. Asikhawh ah cun mah miphun le biaknak aa khatmi he i duh i i um hi a tha bik tiin ka hmuh. Miphundang a vaat/thit zongah mah miphun a cawisang chintu an si ah cun ka lawmh i ka thangthat ko hna. Mah le mah i thit i mah miphun thangchiat ter mi sinak in cun a tha deuh tuk tiin ka hmuh.\nRose Merry(Kualalampur, Malaysia): Aa kei ka ruah nak cu khawika hmun khua zei ram ka phak poah ah zei ban tk zu ding sa ei a si ko zonggah kan mah le kan miphun Laipa te ka vat ko lai. Ka lawmmm.\nNu Sung Hrangtlung(Nu Nu Biazai ngeitu,Malaysia): Ahmasa bikah Laimi nih ramdang pa/nu tthit le vat hi a ttha lo ti ning law miphun dang a va/tthi ciami hna an lung ka fah ter sual hna lai ka phang. Cun, Miphun tthit/ vat hi a poi lo, minung pei kan si cu” tiah ka chim ahcun ka palh tuk fawn lai. Asinain a cang ciami cu a dih ko cang caah hmailei i miphun dang a tthi/va rih lomi mino kan caah mah le mah miphun vat/ tthit hi kan ttanh deuh awk a si ko. Zeicatiah Miphun pakhat hi Pathian nih a kan pekmi a si. Petu kan upatnak cu a pekmi cungah lung diriam tein um kha a si ko tiin kei nih cun ka hmuh fawn. Cun Bible ca chung zongah mah miphun te i ttanhnak kha tampi kan hmuh khawh. Laimi tampi cu ramdang ah khua kan sa thluahmah cang i, kan saknak hmun lila ah tefa kan ngei cio hna. A cheu nih pakhat le pakhat i daw uh (love one another) tiah bible ah a chim ko cu teh kan i dawtnak a biapi kan ti ttheo. A hman tukmi a si. Mizeipaoh hi dawtnak lungthin kan ngeih awk asi nain miphun dang tthi/ va hna uh a ti duhnak a si hrim lo\nKanmah ram te ahkhan cun khuasa dih ngawtmi rak si u sih law, miphun dang kan tthit/vat hna zongah kan him deuh lai in ka zumh. Ramdang kan phant ruang le mi ramdang he ai cawh cuahmah kan si ruang khun ahhin kan “KAN MIPHUN” hi dirpi i mah le mah miphun he ttuanzai reltti le tefa chuah cu cu kan ttant awk a si ko tiin ka hmuh fawn. “Lainu Caah Laipa, Laipa Caah Lainu” timi biafang hi cu a el zong kan el awk a si loin ka hmu. Zeicatiah miphun kan vat/tthit hna tikah kanmah chan ahcun kan miphun a tlau lai lo. A ruang cu kan thinlung chungah cun pei Laimi thinlung put kan ngeih fam cu. Asinain techin fapar chan ahcun zatuak ah sawm kua nga cu kan tlau hrim hrim ding a fiang ko. Human Rights (Nuhrin Covo) lei khelin kan tuak ahcun miphun dang vat hi a sual lo. Cun, Ramdang mi zong miphun dang a va/tthi mi an tampi ko, an tlau hlei lo kan ti men lai. Nain Laimi cu barawh zat lawng kan si rih. Miphun dang he kan i tahchunh rih awk a si lo. Cuccaah kan miphun dirhpi hi kan rian cio a si.\nHi ka ti tikah hin miphun dang a va ciami sual ka phaw hrim hna lo. Nain a tang rihmi mino nih cun Lainu/pa te hi i tthitum u sih law a ttha tuk hnga. Kahpia um lo tein a fekmi miphun kan si hi a biapi ko. Mah bantuk ciruang cu karh seh law ai dawh tukmi kan si hnga. Ka biadonghnak ah mah “Mah miphun vat i dawt i duh lonak cun miphun dang he daw tein um a ttha deuh kan ti tawn. Nain Laipa/nu te he daw tein um duh ahcun kan mah kha tuanvo ngei lila kan si ko. Miphun dang he kan i dawt khawh tham ahcun mah le miphun he i dawt cu a si kho tukmi a si. Kanmah tu nih a zia thiam a herh. Miphun dang a tthi/va cia lila hmanh nih kan miphun kan ttanh hi dirpi hna seh law a va ttha tuk hnga.\nMerryna Iang Tin Par(2015 CND Malaysia Miss ngahtu, Malaysia): Kan mi phun ka dawt Lai mi ka si Lai mi ka tanh ti ve ko ti ah cun mah le miphun/Lai hri tlai Laimi te hi vat/thit ding a si ko tiah ka ruah. Sining le hmun hma kan ti leng mang mi hi a si deuh lo, kan mah kan lung thin hi a bia pi bik a si ko tiah ka ruah. Kei ka duh ning ah cun mah le khua/peng le tlang/mi phun te vat/thit hi ka duh/uar bik. Kei cu Bawipa nih lam ka hruai seh Ramdang pa vat cu ka timh lo.\nGrace Tluangneh (Melbourne, Australia): Aww hihi kaphnih in zoh ve a herh, mi duh dang rawlduh dang ti si I tahchunhnak ah lainu/pa cu chuahkaa tein si lo ah mah I theih hlan rumro ko I Lairam a chuah taakmi a si ko ahcun, a mawh lo ka ti, a ruang cu Laimi hawi si lo le Laiholh ah a chambau ttheo lai tiin ka ruah. Minung cu I communicate nak a tam deuh cun I tlaihchannak cu a um deuh tawn I mah caah cun ramdang nu/pa he an I communicate nak a tam deuh cun an I tlaihchannak cu a um deuh lai,Laimi nak cun. Cucun ramdang nu/pa nih kan nunphung kan biaknak kan I hrawm kho ve lai an ti ko ahcun Lairam kan tthanchonak pakhat si ve tiin ka hmuh fawn.\nKeimah ka lungput keimah ka saduhthah tu ahcun a si zong a si khawh lo zong ah Laipa bak ka vaat lai ka ti, a ruang cu miphun kan I cawisan zong a si ka ti,cun Lainu cu taktak ti ko lo cun Laipa tluk cun a kan theithiam dihtu ding cu ramdang pa cun an um lai ka ti lo. Kanmah ram chung Kawlmi ko hmenh nih an kan theithiam lo I cu I ti zong khat lo ram zong khat lomi chinchin nih cu cuanh khawh awk cu a ttha ka ti lem lo. Pa bak ahcun Laipa ti cawh lo bak te ka duh ko kei.\nRosy Darchum(Stavanger, Norway): Laimi ramdang kan um tikah, ramdang mi he kan i cawh, kan tlawngleng tti. Mah tikah ramdangmi he i hawikomhnak le i naihnak fawi tein a chuak. I naihnak nih, tlaichannak le i duhdawtnak hi a chuahpi tthan hoi.Mah tikah laimi um lonak le laimi tlawmdeuhnak ah acheu kan Lainu/Laipa ramdangmi he ai um mi hna hi cu, an mawh ve lo ka ti ko. Zeicatiah umnak zong nih cun Laimi he i naihnak cu a pe ve ti lo i.\nNain i tthitumhnak ah keimah ka kalpining cu mah hi asi.Va ngeih timh tikah quality a pakhatnak ka zoh mi cu, keimah a ka dawtu le lawmhnak(happiness) a ka pe khotu asi maw si lo. Mah ahhin keimah long si loin ka chungkhar a dawtu asi lai. Ka ideology, values le principles a ka upat piaktu asi lai i ka sining tein aka cohlantu asi fawn lai. A pahnihnak ah Pathian a ttihzahmi asi lai. A pathumnak ah kan laimiphun asi lai, aruang cu keimah ruahning ahcun kanmah miphun he kan i tthit/vat ahcun i theihthiamnak, i dawtremnak le i upatnak aum lai. Cuhlei ah innchungkhar ah anuam deuh hrim lai. Laipa asi ahcun mah quality a pakhatnak kha a tlinh lai ka zumh.\nPosted by Lungthli Tum at 13:45\nMiphundangpa Vat Kongah Kan Lainu Cheukhat Ruahnak...\nRamdangmi Thit Vat Kongah Lai Mino Cheukhat Hmuh N...\nThe Factors Behind The Failure of Post-Independenc...\nOil Man A Tlaknak Aruang:A Ho Dah A Sung I A Ho Da...\nU Nu Nih Kawlram Buddhist Ram Ah A Rak Ser Nak Le ...\nNe Win Uknak A Laknak Aruang:Kan Thei Lem Lomi Thi...


Lohtlau: Hi Hna 4 nih US Hluttaw Niam MP an Ngah Ṭhan | THE CHIN EXPRESS\nLohtlau: Hi Hna 4 nih US Hluttaw Niam MP an Ngah Ṭhan\nPresident Trump nih a huat taktakmi Democrat nu 4 nih tuni ah teinak an hmuh ṭhan caah Hluttaw Niam (House) ah term 2nak an peh lai.\nKan theih cio bangin, tuni cu president lawng si loin Hluttaw Niam (House) le Sang (Senate) thimnak zong an tuah.\nUS cozah rianṭuan ning paoh a soisel dih i thlen viar a duhmi an si. An ruahnak aa khah tuk caah le mirang si loin miphun dang an si caah “Phu Khat (The Squad)” ti zongin an auh hna. Abu tein rian an ṭuanṭi i thawng an thanhṭi lengmang.\nAlexandria Ocasio-Cortez, kum 31\nNew York ah Democratic party in Alexandria Ocasio-Cortez nih House (Kawlram Pyithu Hluttaw) MP/representative a ngah ṭhan.\nUS ahcun MP ti loin representative an ti hna. Aa khat ko.\nA nulepa hi Puerto Rico ah a chuakmi an si. Amah cu New York, USA ah a chuakmi si.\nIlhan Omar, kum 38\nMinnesota ah Democratic party in Ilhan Omar nih a ngah ṭhan ve. Somalia ram ah a chuak i a ngakchiat lio ah refugee in US a phanmi muslim asi.\nMichigan ah Rashida Tlaib nih a ngah ve. Palestine ram in refugee in a rami nuva nih Detroit, USA ah an hrinmi muslim asi.\nRashida Tlaib, kum 44\nMassachusetts ah Ayanna Pressley nih a ngah ve hoi. African nuva nih Cincinnati, USA ah an hrinmi asi.\nHi hna 4 nih hin US cozah rianṭuannak an soiselmi a tam tuk caah President Trump a thin an phawh lengmang.\nAyanna Pressley, kum 46\nPresident ve zong cu a ingpuan paoh ah vawlei cung mi vialte theih in Twitter le Facebook ah a phomh tawn hna.\nIlhan Omar nih, “kan unau sinak hi a ṭhawng,” tiah an 4 ning tein teinak an hmuh ṭhanmi kong cu Twitter ah a ṭial.\nAlexandra Ocasio-Cortex cu Republican party in New York palek bawi hlun Pu John Cummings nih a zuamcawh i mee pek sawmnak caah tangka $10 million bak a hman nain a tei lo. Alexandra Ocasio-Cortex nih $17 million bak a hman. Anmah 2 hman hi rampumpi MP/representative aa cuhmi vialte lakah tambik asi.\n“Tangka million tampi hmangin a kan zuam nain, Hluttaw Niam (House) ah nanmah aiawh dingin Bronx le Queens nih nan ka thim ṭhan caah ka lawm. Hluttaw ah nan caah chimrel hi ka nun chungah kaa lunghmuih bikmi, a sunglawi bikmi le ka rian nganbik asi,” tiah Alexandra Ocasio-Cortex, kum 31 nih teinak bia a chim.\nHmailei cun mah nak sang deuhmi cozah rian i cuh a duhnak kong zong naite i Vanity Fair interview ah a chim. “Hluttaw Niam ah ka um peng lai maw ti cu ka hngal ve rih lo. Ka nunchung um peng cu kaa tim lo,” ati.


Mithi In Ah Ruah A Hum Mi Hna Cu, Minung 50 In 60 Kar An Si Lai, Mah Hna Cu SAC Ralhrang Nih Cun. – Chintanbo\nKalay peng chung Sekan khua mithi innah khuami minung (50) lengkai cu April 9 zanlei sml 2:00 hrawngah an tlaih tiah theih a si.\nCupinah SAC ralhrang ralkap 50 hrawng nih khua chung innkip ah innkhat hnu innkhat lutchuak in kawlhawlnak an tuah i, innchung ah an hmuhmi paoh cu an tlaoh chih hna.\nAn khua hnulei i SAC ralhrang ralkap umnak sakhan ah an hruai hna tiah theih a si,Sekan khua cu April 8-9 nihnih chungah Taung Phi Lar tlang leikap in hriamngan an kah.Crd: The Federal Times.\nThawng pang dang, American serchuahmi Wai Hin Pit Mit Yaing telh in hriamnam dangdang hna cu cawk,zuar dingin siseh ritsi tibantuk cu American ramchung ah zuar dingin timhtuahnak a ngeitu Japanese Yahusa phu lutlaibik cu American nawlngeitu hna nih an tlaih tiah April ah Reuters nih a langhter.\nMit Yaing hriamnam cawk ding timi cu Kawlram chung hriamtlaitu hna sinah zuar dingmi a si tiah American ramchung ritsi dohtu phu ah tuanvo ngeitu sinah a chim tiah theih a si.\nHriamnam hna cu ritsi phorh tikah runvennak caah a si tiah a chih ti a si, Kum 59 a si camgmi Yakusa phu lutlaibik Takeshi Ebisawa cu New York khuapi ah tu zarh chungah an tlaihmi a si.\nAmah cu ritsi zuartu case, hriamnam case in tazacuai a si tiah cozah sini nih an chim,Hi kong he pehtlaiin lehrulhnak pek dingin Ebisawa i sini pa cu Reuters nih a pehtlai nain a tlamtling lo.\nPaletwa Pengah Kahdohnak A Chuak, Ralhrang 1 A Thi,Kum 2022 April 7 zinglei sml 10:00 hrawngah Paletwa peng Wa Ding khua le Saung Wa khua karlak ah umnak sakhan tuahtu SAC ralhrang ralkap cu.\nCDF Paletwa le CNA i fonhin minutes 30 chung kaphnih an i kap hna i, ralhrang 1 a thih pinah hliam tuarmi an um kho nain fehter khawh a si lo. CNA le CDF Paletwa leikap ah hliam tuartu umloin an i zukphiak kho tiah cathanh an chuah.\nThawng dang, Kalaymyo Ing Daing Kung sang a hlan i Hmun Tha khua ah, nihin April 9 zinglei sml 10:00 thawkin SAC ralhrang ralkap le PDF karlak ah kahdohnak a chuak.\nTaung Phi Lar tlang in SAC ralhrang ralkap nih hriamngan hmangin kahdohnak hmun ah cun, SAC ralhrang khuachia rual hna nih cun, hriam ngan vuitam tuk an hmen chih.\nA hlan ah tlang cungin an kah lioah cun cutluk piin a thawng a thang lo. Tutan cu a thawng a thang tuk caah hna pahnih bak a chet. Khoika zawnah a tla timi theihfian a si lo nain a puak taktak” tiah cuka ummi pakhat nih a chim.\nMi Seh Hmang, Sac Ralhrang Hna Nih Cun, In Pakat Cu An Kah Ca Ah, Cu Ka In Ah A Um Mi Nu Va Hna Cu An.


Wa Hriamtlaih Phu An Cawlcangh Ve Cang Lai Timi Thawng Hi – The Cherry Par\nWa Hriamtlaih Phu An Cawlcangh Ve Cang Lai Timi Thawng Hi\nKan Unau Wa hna hi President hlun Ne Win nih a thli tein kawl mipi theih loin, Federal State a rak pek mi hna an si. Atu ahcun, an tthangchontuk cang i, ralkap le hriamnam thatha tamtuk an ngei ve cang. Cucaah, Kawl ralhrang hna zong nih an tihtuk mi hna an si. Atu lio kawlram buainak an hmuh ve tikah an ni sum kho ti lo i si cang lai dah. Kawl ralkap kah ding in an tho ve cang, Thih Ttih Lo Wa Hriamtlai Pawl Cu An Cawlcangh Ve Cang: Wa timi tlangcung hriamtlai pawl hi ttih a nung taktakmi an si hna i amah tein uknak nawlngeih an duh ruangah kawl ralkap a domi an si hna.\nAn min hi Wa ti zongah auh an si i cu a shortcut in cun UWSA ti zongah auh an si hna. Atu hi kawl ralkap uknak kongah dai tein um lo dingin le cawlcangh ve dingin anmah Wa mino pawl nih UWSA cu nawlnak an tuah hna tiah theih a si. Cucaah, atu hi UWSA cu kawl ralkap doh awk ah KIA bantuk in ai hmai a kal ve cang lai timi hi ruahchan awk tampi a um cang.\nUWSA hi kawl ralkap he kahdeihnak minthut NCA a thu lomi a si i thih a ttih bak lomi an si hna caah kawl ralkap nih a ttih zong an ttih ngaingai hna tiah theih a si. Asinain, a nih hi cu dai tein a ummi a si I, a hriamnam le a ralkap hi tlangcung hriamtlai bu vialte lakah a ttha cem an si hna tiah theih a si. Cun a nih cu ralkap training kainak sianginn zong a mah tein ai ngeihmi a si i atu ah cun kawl ralhrang hna zOng nih an ttih tuk cang mi hna an si cang. Wa hriamtlaih phu le AA hriamtlaih phu (2) nih Ralhrang phu hi an doh taktak ahcun an ceih tuk cang lai.\n← Breaking News: Ralkap Pawl Nih Sandahpiahtu Hna Ralrin An Pekmi Hna Cu Tihnung Tuk A Si Cang\nBawmhhalnak: Pu Zing Kam Hi Chin Miphun Nih Rak Sawhsawh Hlah, Kan Unau Pa Hi Kan Bawmh Lo Ahcun →


Rev. Dr. Abraham Nih IZip Ai Fuh Sual – The Cherry Par\nRev. Dr. Abraham Nih IZip Ai Fuh Sual\nABRAHAM NIH IZIP AI FUH SUAL; Izip nih a hmuhsakmi cu vawlei thil, vawlei sinaak, Sehtan pennaak, Sehtan duhnak kha asi. Kanaan ram nih a hmuhsakmi cu Thlarau pennak, Thlarau nun, biatak ram, Pathian pennak ram kha asi.\n1. KANAAN RAM AH MANGTTAAM A TLUNG; Pathian nih Abraham cu a zungzal in Kanaan ram kha peek nain Kanaan ram ah mangttaam faaktukin a tlung (Gen. 12: 10). Pathian pennaak chungah a ummi fale hna zonghi nuamhnak le lomhnak thil lawngte hi kan tonmi asi ve lo, harnaak phunphun kan cungah a tlung ve lengmang. Kanaan ram hi harsatnak tampi a umnak ram asi ve. Zumtu Thlarau nun hi harsatnak tampi a umnak ram asi ve i Pathian bochan buin, Pathian bawmhnaak bochan in khuasaknaak ram asi ve.\n2. ABRAHAM CU KANAAN IN IZIP AH A ZAAM (Gen. 12: 10); Hihi thil poi ngaimi asi. Pathian pennak ram chung i a ummi zumtu tampi hna nih tuukforhnaak le temtuarnaak kan ton tikah Izip ram (vawlei thil) ah Abraham bantukkin kal sual a fawi te. Pathian rianttuanmi tampi zong harsat ruang ah an rian an kal taak tawn i vawlei thil ah an i mer tawn kha kan hmuh. Pathian nih Abraham, a peekmi hmun cu Kanaan ram asi, Izip rak asi bak lo. Zumtu hna Pathian nih a kan peekmi ram cu Thlarau ram, Pathian pennaak ram asi ve, vawlei sinaak asi lo. Vawlei sinaak ah na peem sual ve maw?\n3. TTIHNAAK IN AN KHAT (Gen. 12: 12); Izip ram an phanh in Abraham le Sarah nihcun an kan thah sual lai tiah an thin a phang. Izip ram cu thinphannaak le ningttihnaak ram asi. Zumtu Thlarau ram i a ummi hna zong vawlei nuamnak le Sehtan ram i kan ka sual ahcun ttihnaak le thinphannaak kha kan cungah a tlung ve lai. Abraham te caah Izip ram ah nuamnak a um lo. Zumtu hna caah vawlei nun ah nuamnak a um kho ve lo.\n4. LIH AN VA CHIM (Gen. 12: 13); A nupi, Sarah, ai dawh tuk caah ka nupi asi ka ti ahcun Izip miphun nih an ka thah sual lai ti a phang i Abraham nih a nupi cu a far ka si tiah lih a chim ter. Amah zong nih lih a chim ve. Lihchim sualnak an va tuah. Kanaan rammi Abraham caah cun Izip ram cu lih chimnaak hmun asi. Zumtu tampi zong Sehtan ram i kan kal sual ahcun sualnak kan tuah ve ko lai.\n5. A NUPI AN CHUHI (Gen. 12: 14 ff); A nupi cu Abraham nih ka far asi a ti caah Pharoah nih nupi ah ai laak i Abraham kha satil tampi a peek ve. Vawlei sinaak nihhin laksawng tampi an peek ve men ko hnga, asinain na sian lo bikmi, nangmah he pakhat asimi Thlarau tthawnnak (Sarah) kha vawlei nih an chuh ve lai i lungretheihnaak in na khat ve lai. Abraham caah Pharoah peekmi satil maw a sunglawi deuh ai dawh bikmi a nupi dah? Vawlei nih an peekmi laksawng maw a sunglawi deuh, Khrih ah na hmuhmi sunparnak dah?\n6. PATHIAN BAWMHNAK IN SARAK A RAK KIR (Gen. 12: 17); Pharoah nih saltil tampi a peek i Sarah cu ai laak. A siang lo tuk ko nain Abraham nih laak tthan khawhnak tthazaang a ngei ti lo. Pathian bawmhnak thawng lawnglawng in Sarah cu a sinah a rak kir tthan. Sehtan sin ah Pathian nih an peekmi Tlarau hmual le tthawnnak (Sarah) cu na sung men lai. Asinan nangmah ttawnnak cun na hmu tthan kho ti lai lo. Pathian bawmhnak lawnglawng in na hmuh tthan khawh ve lai.\n7. IZIP RAM IN AN RAK TTHAWL HNA (Gen. 12: 20); Pharoah nih nupi ah Sarah cu ai laak caah Izip ram cu Pathian nih dan a tat hna. Cucaah Pharoah nih Abraham le a minung pawl cu a tthawl hna. Pathian nih a kan umpi kha an theih caah Pathian fale cu Sehtan nih a kan rem lo, vawlei zong nih a kan rem lo. Kan ram asi lo kha an theih. Pathian nihcun Izip ram zongah a umpi ko hna, a bawmh ko hna. Zumtu fale hna sualnak ram chung ah kan len sual tthan ko zongah Pathian nih a kan hlaw lo, a kan bawmh i Kanaan ram ah a kan hruai tthan.\n8. HLAWKNAAK NGEI LOIN AN KIR TTHAN; Kanaan ram in Izip tiang a ke bak in an kal i buainak lawngte an ton caah Kanaan ram ah an ke bakin an rak kir tthan. Miakmi an ngei lo, alakin a tha a ba, an caan a dih. Zumtu hna caah Sehtan pennak chung ah thil ttha hmuh ding kan ngei lo. Kan caah ahcun thabaatnak hmun le caan sunglawi thlaunak hmun lawng asi ko.\n9. KANAAN RAM I A RAITHAWINAK HMUN AH A RAK PHAN TTHAN (Gen. 13: 1); Zumtu hna cu Sehtan pennak, vawlei nuamnak i kan kal sual zongah Pathian Thlarau pennaak ram ah kan kir tthan awk asi. Abraham cu tuan i a rai thawinaak hmun ah a rak kir i rai a thawi tthan bantuukin zumtu hna cu Pathian he pehtlaihnaak le ihawikomhnaak kan tuah tthan awk asi.\n10. KANAAN RAM A KIR BAK IN A RUM; Kanaan ram an phanh in Izip in a rak kirmi Abraham cu satil le sui le ngun in a rum (Gen. 13: 1-2). Thlarau in kan rum khawhnaak caah Izip rak ah kan rum kho lo. Pathian Thlarau ram i na rak kir tthan ahcun Thlarau ah na um lai, thluachuahnaak taktak na hmu ve lai. Credit: Rev. Dr. Aung Myint Thang\n← 𝐄𝐥𝐞𝐜𝐭𝐢𝐨𝐧 𝐑𝐞𝐬𝐮𝐥𝐭𝐬 𝐍𝐚𝐦𝐡𝐧𝐞𝐡𝐧𝐚𝐤 𝐓𝐮𝐚𝐡𝐦𝐢 𝐑𝐞𝐩𝐮𝐛𝐥𝐢𝐜𝐚𝐧𝐬 𝐧𝐢𝐡 𝐚𝐧 𝐊𝐡𝐚𝐦 𝐡𝐧𝐮 𝐚𝐡 𝐌𝐢𝐜𝐡𝐢𝐠𝐚𝐧 𝐢 𝐚 𝐍𝐠𝐚𝐧𝐛𝐢𝐤𝐦𝐢 𝐂𝐨𝐮𝐧𝐭𝐲 𝐧𝐢𝐡\nUK Ah Myanmar Nih Thawpat (Avocado) A Zuar Khawh Cang Lai →


Biden: President ka ṭuan chung paoh cu China hi ram ṭhawngbik asi lai lo | The Chin Express\nBiden: President ka ṭuan chung paoh cu China hi ram ṭhawngbik asi lai lo\nUS President Joe Biden nih, “Keimah president ka ṭuan chung paoh cu China hi US lonh in vawlei cung ram ṭhawngbik asi kho lai lo,” tiah a chim.\nNain, nizaan kha president a ṭuan hnu in avoi khatnak bik media sin thawngthanhnak a tuah i China chuak thilri pawl tax khinh/lo le phihkham/lo kong a chim duh lo.\nPresident Biden nih, “China nih biatak tein US a kan zuammi ka hmuh. Chawva in siseh, ralkap thazaang in siseh, zei lei paoh in vawlei cungah a rumbik le a ṭhawngbikmi ram si aa tinh. Keimah president ka ṭuan chung paoh cu asi kho lai lo, aruang cu US hi a ṭhangcho chin lengmang lai i a lianngan chin lengmang lai,” tiah a chim.\nChina Ramdang Vuanci Zung biachimtu Hua Chunying nih, “US le China kan i zuamnak hi a dikfelmi le a ngandammi si a herh. China nih kan i tinhmi cu US lonh khi asi lo. Kan hlawhtlin cangmi vialte lonh in ṭhancho chin lengmang ding tu khi si,” tiah a chim.\nChina cu atu lio hi vawlei cung chawlehnak ṭhawngbik 2nak, US changtu asi. Hiti ningin a ṭhancho peng ko ahcun kum tlawmpal ah US lonh in vawlei cung chawlehnak ṭhawngbik (rumbik) le ralkap thazaang ṭhawngbik, vawlei cungah thil ti kho bik ram ah aa chuah lai, tiah thiamsang tampi nih an ruahdamh.\nUS Ramdang Vuanci Pu Antony Blinken, Ram Himnak Ruahnak Petu Pu Jake Sullivan (Biden acozah) le China cozah palai pawl cu naite ahkhan US ram Alaska state ah nuhrin covo le ram himnak kong meeting an tuah. Biden nih president a ṭuan hnu in avoi khatnak bik China cozah he meeting an tuah si.\nPu Blinken nih, “Meeting kan tuah lio ahcun China nih Xinjiang, Taiwan le Hong Kong harnak a pekmi hna kong le internet/computer himnak kong kan ceih,” tiah a chim.\nHmasa thawngpangDr. Sasa nih “CDM kan tuahmi Nobel Peace Prize laksawng pek dingin a kan halpiakmi hi a ṭha tuk” ati\nHnu thawngpangMih Nge le sayama Sung Hlei nih miphun leirawitu kan si lo an ti


Malaysia kan Tlangmi hna sin in Ngeihchiatnak thawngpang - Khuaruah Har News\nMalaysia kan Tlangmi hna sin in Ngeihchiatnak thawngpang\nKan Tlang chung Bungkhua khuami ( Malaysia um) Tlangval Leng Hleng nih tuzing suimilam 9:30( hrawng) ah vawlei harnak in a kan liam tak.\nTuzing suimilam pariat ahkhan ai tthang ko, phone zong a zoh ko: Kan rian hi 10:00am in kan thok tawn i riantuan thok a zat cang caah kan hei auh nain a kan chawn lo. A khan kan va lut, zoh tikah cun a tak a rak tthom/ tom dih cang.\nKan Pu nih ambulance a auh i sii-inn ah a ruak an kal pi colh” tiah amah he a ttuantiimi( kan tlangmi) a hawi sin-in kan theih. Dead certificates zong lak khawh a si rihlo caah zeitik ruakvui khawh asi lai theih a si rihlo. ( Kawlram kuat a ngah le ngahlo ding zong theih a si rihlo.\nTulio zawtnak nih a kan chilh lio asi caah nan ruah a remlo kho. Nain a nih hi Thahri fah a ngei i khuacan ahcun a tha a tom tawn. Nizan kha ka lufak pah a ti i sii hna kan pek ko. Cucaah tu lio zawtnak siloin a thahrifah ruang i a thatomnak in a lan colhmi a si ko tiah amah he ttuanti nih a chim.\nTantakmi chungkhar cingla rualchan le khuami vialte nan ngeihchiatnak kan Bawipa Pathian tu nih nan mitthli hulter hram ko seh!\nNgaihchiatnak hrawmpi buin-\n← Tunai teah khan Lalramnghak cu Current Sock ruak ah a thi\nCovid-19 boruak lio thihnak vun tawn cu chungkhar hmanh nih aruak an naih nam a si lo →\nA tulio kan vuleipi mithmuh lo ralhrang bang akan namtu Novel Coronavirus ( Covid -19) kong hi theih phu hrimhrim asi\nRussia nih Nuclear a ser thar mi meng 1200 leng tiang a kap khotu cu tlamtling tein hneksaknak an tuah cang


***Vakok.Lian***: KAN CAAH A CHUAK\nBaibal Isaiah 9:6 ' Kan caah ngakchia pakhat a chuak. Fapa pakhat pek kan si. Amah cu Khuaruahhar Fimchimtu, A Thawngmi Pathian, zungzal Hmunmi Pa, Daihnak Bawi ti a si lai.'\nI. Kan caah a chuak\nKan caah timi bia hi a sunglawi tukmi a si. Jesuh Khrih a sunlawinak cu kan ca i a chuah caah hin a si. Zeitluk hmanh in thil ti khawhnak ngei sehlaw kan caah a si lo ah cun a chuahnak cu sullam ngei lo a si ko hnga. Bawi a sinak, Fimchimtu, a thawngmi, a hmunmi le daihnak bawi a sinak vialte hi kan caah a si. Bawipa min thangtha ko seh. "Kan " timi nih hin mirum, milian he sifak he a kan huap dih. Kan dih lak caah Jesuh Khrih cu a chuak.\nII. Fapa pakhat pek kan si\nPathian nih a kan pekmi Fa hi fa tampi a ngeihmi lakah pakhatte a kan pekmi a si lo. Fa pakhatte lawng a ngeihmi a si. Na fapa kha Minta ဂ်ြန္စံ in kan in thlen lai i ကင္းေကာင္ (ဟာသမင္းသား) kan in chap lai, tiah in ti hna sehlaw zeitluk mui chiate, pa thlaidorte, pa hnakruh tialte, pa lu tum, pa hngawngthia, pa tawk zu le pa ngal hreu te a si hmanh ah na siang bal lai lo. Pathian nih cun thlen hmanh si loin a lak tein a ngeihchunmi a fapa kha a kan pek. Pathian dawtnak a thuhsan zia ruat than u sih. Cu Fapa cu kan i lak ah cun a kan uktu, fim a kan chimtu, a kan thawntertu, kan caah zungzal in a kan umpitu le daihnak a kan petu a si lai. Lak le lak lo cu kanmah nawl a si. Kan caah pek si hmanhsehlaw kan i lak lo ahcun kanmah ta a si kho lo.\nIII. Kan uktu bawi a si lai.\nUktu hi an biapi ngaingai. Vawlei tuanbia kan zoh tikah uktu thalo hna ruangah thisen tampi a luang; mitthli tampi a tla. Rawhralhnak tampi a chuak. Thanchonak lam a pit. Buaibainak le hnahnawhnak in a khat. Kan ram zong ah kan hraamnak a sau cang. Uktu tha uknak ram le miphun chung ah cun daihnak le lawmhnak a um. A lamkip in an thangcho.\nKhua le ram sining nih uktu muisam le nunning a langhter. Kanmah cio zong hi kan nunning nih a kan uktu muisam a langhter ve. Tangka hmuhnak lawng a ruatmi cu tangka nih a uk tinak a si. Kan pumsa duhnak le vawlei thilri chawva hi Jesuh Khrihnak in a kan uktu ah kan i ser deuh tawn. Isik velh le lu khuai-hnachah tikah Pathian, zeitindah khua kan ruah lai? tiin Jesuh sawmnak in biachim holhrel kho le mi thawngtha kan i sawm deuh tawn hna. Anmah cu kan i ukter tik hna ah bia fakfak i hlinhnak, thin i linhter chinnak le liampalternak te hna a chuahpi.\nUktu vialte lak ah uktu tha bik cu Kan Bawipa Jesuh Khrih hi a si. Hawidawt, atutan a chuah camtuak ah uktu ah i lak hmanh u sih, hnangamnak kan hmu ko lai.\nIV. Khuaruahhar Fimchimtu\nVawleicung ram a uktu vialte hna nih hin fimchimtu asiloah ruahnak cheutu an ngei cio hna. Fimchimtu le ruahnak cheutu tha a ngeimi hna cu an nunnak ah an tonmi thil kha a ton zia le a phi chuah zia an thiam.\nCu bantukin ruahnak cheutu le fimchimtu a ngeimi hna hmanh khi a caan ah cun an palh caan le lam an tlau caan a um pah theu ve. Zeicahtiah minung fimnak cu a tlamtlinglomi fimnak a si. Jesuh Khrih cu Pathian fimnak le hngalhnak a thupmi hunnak tawh a si, tiah Cathiang nih a kan cawnpiak. Sertu nih fim a kan chimh tikah sermi ah i can in fim a kan chimhnak hi khuaruahhar fimchimtu a sinak pakhat a si ve.\nVancung in vawlei ah, sertu in sermi ah a rat le aa can duh i fim a kan chimhnak ning(method) hi khuaruahhar fimchimhnak cu a si hrimhrim ko. Ram tha,ram thumnak a phanmi nih Laitlang lei khuate ah rak kir than cu a fawi ti lai lo, tiah ka ruah. Zeicatiah a chiat/that le a nuamh le nuamh lo, a fawi/har aa dang tuk cang lai. Pathian tu nih cun van kaltak in caw inn ah a chuak.\nHnap, voih le ek ,fihnungmi thildang a phunphun umlonak in cu vialte a tlinnak vawlei ah a rat le cu fihnung vialte pakhat hmanh a ngei lomi nih cu vialte a ngeimi minung ah a rak cannak in fim a kan chimhnak cu thluak phanh lomi khuaruahhar thil a si. Rungrul le tholung ah i can cu um ko rih seh, Africa minak pawl i ican hmanh khi kan ruat kho lai lo. Ui le vok ah i can hoi hna cu kan ngamh bak lai lo. Pathian dirhmun le minung dirhmun cu minung le ek nak hmanh in kan i dang deuh rih lai. Christmas hnu cun minung si loin Fapa Jesuh Khrih tu hi fim a kan chimtu ah i lak cang hna u sih. Minung fim chimhnak cu ping a su kho. Leirawi zong a hmang kho.\nV.. A Thawngmi Pathian\nFapa Jesuh Khrih cu thihnak a teitu, pum he thlarau he a that khotu, vawlei hriamnam loin teinak a la khotu , a um lomi chungin zeizongte a umter khotu thawnnak a ngeimi Pathian a si. Thih tiang in inkhawhnak thawnnak a ngei. Ngaihthiam khawhnak thawnnak a ngei. Sibawi vialte lak ah sibawi, teitu vialte lak ah teitu, thawnnak vialte cung thawnnak Pathian a si. Kan tonmi thil vialte cungah teinak thawnnak thazang a kan pe khotu cu kan Bawipa Jesuh Khrih lawng a si. Chunglei he lenglei he hmuhkhawhnak thawnnak a ngei. Tuah na duhmi kha a hnatlakmi a si pauh ah cun tlolh loin an tuahter khotu thawnnak cu Jesuh Khrih sin lawngin na hmuh khawh lai.\nVI. Zungzal Hmunmi Pa\nZeizong vialte hi no nakin tarnak ah, thar nakin hlunhnak ah,thatnak in rawhnak ah, nunnak in thihnak ah an kal i a hmunmi an um lo. Minung le minung ka ni dawtnak le pakhat le pakhat kar ah kan ngeihmi zumhawktlak sinak hna zong khi hmun loin an ziam tawn. Pa le fa kar, nu le fa kar, ule nau kar, kawi le dua kar le maw le fa kar lak i kan ngeihmi dawtnak le tlaihchannak hna hmanh khi an hmun kho tawn lo. Kan i hlawnh i kan i chep tawn hna.\nSihmanhsehlaw kan caah a chuakmi Fapa Jesuh Khrih i kan cungah a ngeihmi a dawtnak, zawnruahnak le zumh awktlak a sinak cu zungzal in a hmun.Abraham chan i zumhawktlak a sinak cu Khrihfa hmasa hna chan zong ah a dong lo i atu in hmailei zong ah dong loin a hmun zungzal ko lai. Van le vawlei rawk hmanhsehlaw ka bia cu a hmun lai, tiah a kan ti.\nVawleicung mifim le thil ti khomi hna cu zeitlukin thawng hna hmanhsehlaw uktu le bawi an si zungzal kho lo. Caan sin in an liam dih ko. Kannih kan Pathian tu cu a tar kho lomi, a rawk kho lomi, a thi kho lomi le zungzal in a nungmi Pathian a si. A bia ah a hmun, zumh awktlak a sinak ah a hmun, dawtnak a ngeihnak ah a hmun, zangfahnak a ngeihmi ah a hmun, a nunnak zong zungzal in a hmun i Pathian a sinak zong zungzal in a hmunmi Pathian a si. Cu Pathian cu kan caah a chuak i pek kan si.\nNihin vawlei ah a mikip le a ramkip nih an duhmi le an kawl ciomi cu daihnak a si. I runvennak a that i himnak le daihnak a umnak ding caah tiah a phunphun in an i zuam. Hriamnam a thatha an i ser. Himnak le daihnak ding caah tiin hriamnam thatha an ser nain cucu hnangamlonak a chuahpi cemtu thil ah an cang. I kahnak le ithahnak ah an hman hna i kan nunnak hna a ngam ter lotu bik an si than. Rumnak le lianhnak in hnangamnak le daihnak kan kawl. Sihmanhsehlaw cu thil hna cu kan nunnak ah thinphannak a chuahtertu le mitkuh vuai tein a kan hngilhter lotu ah an cang lehlam. Daihnak an chuahpi kho lo.\nKan caah a chuakmi Jesuh Khrih lawng hi daihnak Bawi a si. Cucaah Daihnak a um lonak chungkhar, khua le ram le miphun cu kan nunnak le kan khua-ram ah Jesuh Khrih a um lo tinak a si. Daihnak Bawi loin daihnak a um kho lo tihi kan i fian hrimhrim a herh . Daihnak Bawi cu daihnak a duh i daihnak a sertu a si. Cu daihnak Bawi cu kan caah a chuak cang. A lak tein pek kan si.\nBiafun: Dawtmi hawikom vialte, kan nunnak a hrawktu kunzazi, khaini le thil thalo dangdang hna hmanh tangka dih in kan cawk a si ah cun kan nunnak, dawtnak in a uktu ding, kan tlau nakhnga lo fim a kan chimtu ding, kan herhnak ah a kan bawm i thawnnak thazang a kan petu ding, kan caah dong loin a hmun dingmi le kan nunnak ah daihnak a kan petu dingmi ngakchia Jesuh Khrih chinchin hi cu lak tlolh hlah u sih. A man loin pekmi, kan caah a chuakmi ngakchia a si.